title: Laivalatomus

text: Gotlannissa enemmistö latomuksista on pronssiajalta, ja 274 latomuksesta valtaosa on pohjois-etelä-suunnassa tai poikkeaa siitä vain vähän. Sen sijaan Uplannin 78 latomuksesta, jotka ovat pääosin rautakaudelta peräisin, tällaista tendenssiä ei ole voitu osoittaa. Alen kivet on poikkeus suurien laivalatomusten joukossa, sillä sen pituusakseli osoittaa lähes tarkasti juhannusyön atsimuuttiin. On arveltu, että tämä oli rakentajien tarkoituskin. Gotlannin latomusten suuntausta voidaan selittää myös saaren maastonpiirteillä. Koska monet latomukset ovat harjujen tai kumpujen harjalla, ne on rakennettu harjanteen suuntaisesti. Rannikoiden latomukset ovat sorasta muodostuneiden muinaisten rantaharjanteiden päällä ja niiden pituusakselit seuraavat rantoja, jotka ovat enimmäkseen pohjois-etelä-suuntaisia.


title: Laivalatomus

text: Suurimmat latomukset ovat useimmin rautakaudelta, joten ne ovat viikinkien tekemiä. Viikingeillä tiedetään olleen tarkka mittausväline pohjois-etelä-suunnan löytämiseksi, joten suuntauksen vaihtelu johtunee rakennusajan erilaisesta rituaalista ja ehkä myös niiden eri tarkoituksesta. Edelleenkään ei osata sanoa, miksi latomuksia tehtiin. Haudan löytäminen kivilaivasta ei selitä sitä, miksi vainajia haudattiin samaan aikaan yleisesti myös kivikehien keskelle tai kiviröykkiöihin tai poltettiin kuoppiin, jopa samassa kylän yhteisessä kalmistossa.


title: Laivalatomus

text: Tutkituista laivalatomuksista puuttuu usein isojakin kiviä ja niiden paikalle on jäänyt kuoppa. Tunnetaan lukuisia laivalatomuksia, joista puuttuu puolet kivistä, niin että ne tunnistaa laivalatomuksiksi enää vaivoin. Suurin tanskalainen laivalatomus Jellingessä on tästä hyvä esimerkki. Myös Gotlannin Gannarven laivalatomus oli löydettäessä katkaistu, ilmeisesti läpikulun takia. Kun syrjään heitetyt kivet palautettiin maastoon jääneitä jälkiä seuraten, alkuperäinen säännöllinen kivirivistö saatiin näkyviin. Uusiin rakennuksiin, teihin ja siltoihin on saatettu ottaa sopivia kiviä kiviraunioista ja laivalatomuksista.


title: Laivalatomus

text: Gotlannissa, missä laivalatomuksia on paljon, on 1850-luvulta saakka tunnetuista latomuksista hävinnyt 11 prosenttia, ja niitä on toki hävitetty aikaisemminkin. Viitteitä tästä antaa Gotlannissakin se, miten vuosilta 200−600 jaa. peräisin olevat talojen kivijalat ovat hävinneet. Havaituista kohteista noin puolessa kivijalka on hävitetty viljelyksen tieltä tai muusta syystä. Noin 40 prosenttia laivalatomuksista on rakennettu hiekka- ja moreenisekoitteisten maalajien päälle, joita viljeltiin eniten ennen metalliaurojen käyttöä. Onkin arvioitu, että suunnilleen 30−40 prosenttia pronssikaudella rakennetuista laivalatomuksista olisi hävitetty nykypäivään mennessä. Varovastikin arvioiden laivalatomuksia on saattanut Gotlannissa olla alkujaan noin 800 kappaletta.


title: Lindman

text: Lindman on muun muassa seuraavien henkiöiden sukunimi:


title: UCI World Tour 2013

text: UCI World Tour 2013 oli viides Kansainvälisen pyöräilyliiton kehittämän kilpailusarjan kausi. Se alkoi Australiassa järjestetystä Tour Down Under -kilpailusta 22. tammikuuta ja päättyi Pekingin ympäriajoon lokakuussa. Joaquim Rodríguez voitti sarjan 20 pisteen erolla Chris Froomeen, Alejandro Valverde sijoittui kolmanneksi.


title: UCI World Tour 2013

text: Kaikki 19 UCI ProTeam -joukkuetta osallistuivat World Touriin. Kilpailun järjestäjä voi lisäksi myöntää osallistumisoikeuden myös UCI Professional Continental -tason joukkueille ja kansallisille joukkueille. ProTeam-joukkueet, joiden oli osallistuttava kaikkiin 29 kilpailuun olivat:


title: UCI World Tour 2013

text: Lähde: UCI


title: UCI World Tour 2013

text: † Maailmanmestaruuskilpailujen joukkueaika-ajosta myönnetään pisteitä ainoastaan joukkuekilpailuun, ei henkilökohtaiseen eikä maakohtaiseen rankingiin.


title: Eagle (ohjelma)

text: Eagle, (Easily Applicable Graphical Layout Editor) on piirilevynsuunnitteluohjelma josta on olemassa sekä ilmais- että kaupallinen versio. Ohjelma tekee piirilevy johdotukset kytkentäkaavion perusteella tarvittaessa automaattisesti.


title: Sven Lindman

text: Sven Olof Gustav Lindman (19. elokuuta 1910 Helsinki – 13. maaliskuuta 1983 Turku) oli suomalainen valtiotieteilijä, Åbo akademin valtio-opin vt. professori 1938–1942, professori vuodesta 1942–1973, vararehtori 1948–1954 ja rehtori 1957–1962 ja kansleri 1978–1981. Hän edusti väitöskirjassaan Axel Brusewitzin koulukuntaa ja oli tieteenalansa uranuurtaja.


title: Maurice Podoloff

text: Maurice Podoloff (18. elokuuta 1890 Jelisavetgrad, Venäjän keisarikunta–24. marraskuuta 1985 New Haven, Yhdysvallat) oli yhdysvaltalainen urheiluvaikuttaja. Parhaiten hänet tunnetaan NBA:n ensimmäisenä komissaarina. Nykyisin jaetaan hänen jälkeensä nimetty pokali. Hänet valittiin myös Basketball Hall of Fameen vuonna 1974.


title: Maurice Podoloff

text: Podoloff syntyi Jelisavetgradissa, mutta perhe muutti Yhdysvaltoihin kuusi vuotta hänen syntymänsä jälkeen. Perhe siirtyi asumaan New Haveniin, jossa hän kävi myöhemmin myös Yalen yliopiston ja valmistui lakimieheksi.


title: Maurice Podoloff

text: Vuonna 1926 Podoloff rakennutti perheensä kanssa New Haven Arenan, joka toimi AHL-seura New Haven Eaglesin kotiareenana. Vuonna 1938 hänet valittiin AHL:n ensimmäiseksi presidentiksi ja hän toimi tehtävissä vuoteen 1952 asti.


title: Maurice Podoloff

text: Podoloff nimettiin BAA:n komissaariksi kesällä 1946. Kolme vuotta myöhemmin hän neuvotteli BAA:n ja NBL:n yhdistymisestä, jolloin syntyi NBA. Hänen aikakaudellaan sarjaa alettiin muun muassa televisioida ja 24 sekunnin hyökkäyskello otettiin käyttöön. Podoloff toimi virassaan vuoteen 1963 asti.


title: Maurice Podoloff

text: Podoloff kuoli vuonna 1985 Yale-New Havenin sairaalassa oltuaan koomassa useita päiviä.


title: Hydroklooritiatsidi

text: Hydroklooritiatsidi on mieto diureetti, jota käytetään etenkin kohonneen verenpaineen ja turvotusten hoitoon. Se on halpa lääke ja tehostaa muiden verenpainelääkkeiden vaikutusta. Se voidaan yhdistää esimerkiksi ACE-estäjään ja at-salpaajaan. Näiden lisäksi mukaan voidaan vaikeassa verenpainetaudissa käyttää kalsiumkanavansalpaajaa. Seerumin natrium- ja kalium-tasoja tulisi seurata diureettihoidon aikana säännöllisesti. Haittavaikutuksena on usein hypokalemia. Yliannostus voi erittäin harvoin johtaa kuolemaan.


title: Axel Brusewitz

text: Axel Karl Adolf Brusewitz (9. kesäkuuta 1881 Vihti – 27. syyskuuta 1950) oli suomalaissyntyinen, Ruotsissa vaikuttanut valtiotieteilijä. Hän oli Uppsalan yliopiston professori 1923–1947. Hän tutki Ruotsin perustuslakikysymyksiä ja myöhempää poliittista historiaa. Hän julkaisi oppilaidensa kanssa yhteistyössä sarjaa "Skrifter utgivna av Statsvetenskapliga föreningen i Uppsala"


title: Ykkösen kausi 2013

text: Ykkösen kausi 2013 oli Suomen jalkapallon toiseksi korkeimman sarjatason Ykkösen 41. kausi. Kausi pelattiin kymmenen joukkueen kolminkertaisena sarjana, jolloin ottelumääräksi tuli 27. Sarjan voitti Seinäjoen Jalkapallokerho, joka nousi Veikkausliigaan. Ykkösestä Kakkoseen putosivat AC Kajaani ja Oulun Palloseura.


title: Leo Pärnänen

text: Leo Pärnänen on Kansallisteatterin näytelmän Pikkujättiläinen lapsinäyttelijä. Hän esittää näytelmässä 9-vuotiasta Eino-poikaa.


title: Westland Wyvern

text: Westland Wyvern S.4 on brittiläinen rynnäköintiin soveltuva laivaston hävittäjälentokone. Alun perin konetyypin luokittelutunnus oli TF.2 (torpedo fighter) mutta se muutettiin S.4:ksi (strike). Vuosina 1946–1956 valmistetun koneen pääsuunnittelija oli Edward Petter.


title: Westland Wyvern

text: Wyvernin voimanlähteenä on potkuriturbiini joita valmistivat Armstrong-Siddeley sekä Rolls-Royce. Armstong-Siddeleyn valmistama malli on nimeltään Python ja Rolls-Roycen potkuriturbiini Clyde. Voimakkaat moottorit olivat enimmillään 4 000 hevosvoiman tehoisia. Koneen kahdeksanlapaisessa Rotol-kaksoispotkurissa on kaksi vastakkaisiin suuntiin pyörivää potkurikehää. Westland Wyvern on varustettu Martin-Baker Mk 2B -heittoistuimella.


title: Westland Wyvern

text: Koneen huippunopeus on 616 km/h, lakikorkeus 8 535 metriä ja kantama/toimintamatka 1 445 kilometriä. Koekoneet eli esituotantosarjan yksilöt ylsivät näitä huomattavasti parempiin suorituslukemiin.


title: Westland Wyvern

text: Wyvernin aseistuksena on neljä 20 mm siipitykkiä. Rungon alle voi ripustaa torpedon ja siipien alle on mahdollista asentaa raketti- tai pommiripustimet. Konetyyppi osallistui Suezin kriisiin.


title: Westland Wyvern

text: Konetyypin edeltäjä oli Blackburn Firebrand. Käytännössä sen seuraajana laivaston rynnäkkökoneena toimi suihkukone Blackburn Buccaneer.


title: Hannu Kuru

text: Hannu Kuru (s. 12. toukokuuta 1993 Kaarina) on suomalainen jääkiekkoilija, joka pelaa SM-liigajoukkue Turun Palloseurassa. Hän on pelipaikaltaan vasen laitahyökkääjä.


title: Hannu Kuru

text: Kuru on Turun Palloseuran oma kasvatti. Hän oli kaudella 2008–2009 Tepsin C-nuorten paras pistemies sekä C-nuorten II-divisioonan runkosarjassa että I-divisioonan karsintasarjassa. Kauden 2009–2010 Kuru pelasi suurimmaksi osaksi TPS:n B-nuorissa, mutta hän vahvisti kevätkaudella myös joukkueen Suomenmestaruuden voittaneita B2-nuoria. Keväällä 2011 Kuru voitti B-nuorten SM-hopeaa.


title: Hannu Kuru

text: Kaudella 2012–2013 Kuru debytoi TPS:n SM-liigajoukkueessa. Hän pelasi harjoiskaudella yhden European Trophy -ottelun, mutta ensimmäisen SM-liigaottelunsa Kuru pelasi 7. maaliskuuta 2013 Hämeenlinnan Pallokerhoa vastaan, jolloin hän sai jääaikaa 12.17 minuuttia. Suurimman osan kaudestaan Kuru on pelannut kuitenkin TPS:n A-nuorissa. Kaudella 2013–2014 hän oli joukkueen kolmanneksi paras pistemies tehoilla 16+22=38. Kuru pelasi kauden aikana viisi SM-liigaottelua tehden yhden syöttöpisteen.


title: Hannu Kuru

text: Kuru siirtyi kaudeksi 2014–2015 vuoden mittaisella sopimuksella Mestis-joukkue TuToon. Hänen ensimmäinen kokonainen kautensa miesten sarjoissa toi 51 runkosarjaottelussa tehot 9+15=24 sekä 15 playoff-ottelussa yhden maalin. Kaudella 2015–2016 Kuru pelasi myös yhteensä kolme SM-liigaottelua; kaksi ottelua lainalla Tapparassa marraskuussa 2015 ja yksi ottelu lainalla Espoo Bluesissa helmikuussa 2016.


title: Hannu Kuru

text: Kaudella 2016–2017 Kuru oli TuTon kolmanneksi paras maalintekijä 14 osumallaan. Kaudeksi 2017–2018 hänet nimettiin joukkueen kapteeniksi. Marraskuussa 2017 Kuru siirtyi alustavasti kahden ottelun lainasopimuksella kasvattajaseuransa TPS:n SM-liigajoukkueeseen paikkaamaan loukkaantumisia. Kolmen ottelun jälkeen hän teki joukkueen kanssa kevääseen 2019 asti ulottuvan jatkosopimuksen. Kuru teki TPS:ssä kaikkiaan 28 runkosarja- ja kymmenessä playoff-ottelussa tehot 2+6=8. Hän teki liigauransa avausmaalin 30. joulukuuta 2017 alivoimalla Vaasan Sportia vastaan. Kuru sai ottelussa myös syöttöpisteen Ilkka Pikkaraisen tekemään maaliin.


title: Hannu Kuru

text: Joulukuussa 2018 Kuru teki TPS:n kanssa kaksivuotisen jatkosopimuksen.


title: Hannu Kuru

text: Kuru on pelannut kolme nuorten maaottelua.


title: Jakob Karl Emil Chydenius

text: Jakob Karl Emil Chydenius (14. maaliskuuta 1833 Pietarsaari – 4. maaliskuuta 1864 Tukholma) oli suomalainen fyysikko, joka muistetaan osallistumisestaan vuonna 1861 Huippuvuorille suuntautuneeseen ruotsalaiseen tutkimusretkeen.


title: Jakob Karl Emil Chydenius

text: Jakob Karl Emil Chydeniuksen vanhemmat olivat Pietarsaaren pormestari Karl Chydenius ja Sofia Augusta Nordling. Hän kävi koulunsa Vaasassa ja kirjoitti ylioppilaaksi vuonna 1851. Hän valmistui Helsingin yliopistosta fyysis-matemaattisten tieteiden kandidaatiksi ja maisteriksi 1857 ja työskenteli sen jälkeen mekaniikan ja fysiikan opettajana Helsingin teknillisessä reaalikoulussa sekä vaaitsijana Helsinki–Hämeenlinna-rautatien rakennustyömaalla. Chydenius osallistui vuonna 1861 Otto Torellin johtamaan Huippuvuorten retkeen, joka oli ensimmäinen merkittävä ruotsalainen tutkimusretki napa-alueelle. Chydeniuksen tehtävänä oli yhdessä N. K. Dunérin kanssa tehdä magneettisia havaintoja sekä selvittää mahdollisuuksia astemittauksen suorittamiseen. He jakoivat työn siten, että Chydenius tutki saariryhmän pohjoisosaa. Kun jäät estivät retkikunnan laivan etenemisen pohjoisemmaksi, hän kävi tutkimassa Huippuvuorten pohjoisosia omin päin veneellä.


title: Jakob Karl Emil Chydenius

text: Chydenius sai Ruotsin tiedeakatemian Lindbomin palkinnon Huippuvuorten astemittausmahdollisuuksia käsitelleestä tutkimuksestaan. Hänen työnsä ei tosin ollut vaatinut syvällisempää tieteellistä asiantuntemusta ja sillä oli heikkoutensa, sillä hän oli sekoittanut eräitä havaintopisteinä käyttämiään maantieteellisiä kohteita toisiin. Kun suunniteltu astemittaus vuosina 1898–1902 lopulta toteutettiin, retkikunta seurasi kuitenkin saarten pohjoisosassa pitkälti Chydeniuksen suunnittelemaa reittiä. Chydeniuksen oli tarkoitus osallistua myös vuoden 1864 tutkimusmatkaan Huippuvuorille, mutta hän kuoli ennen sitä. Hänen vuoden 1861 tutkimusretkestä kirjoittamansa kertomus julkaistiin vuonna 1865.


title: Jakob Karl Emil Chydenius

text: Chydeniuksen mukaan on nimetty jäätikkö ja vuoristo Huippuvuorilla.


title: Johan Lindroos

text: Johan Theodor Lindroos (1867–1952) oli suomalainen yritysjohtaja, insinööri ja vuorineuvos. Hän valmistui diplomi-insinööriksi ja toimi Wärtsilä Oy:n toimitusjohtajana 1916–1918, Fennia-Faneri-osakeyhtiön johtokunnan puheenjohtajana 1925–1926. Hänelle myönnettiin vuorineuvoksen arvo vuonna 1942.


title: Johan Lindroos

text: Hänen poikansa oli vuorineuvos Torsten Lindroos.


title: Poranterä

text: Pora eli poranterä on poraamisessa käytettävä työkalu, joka lastuaa porattavaa materiaalia kuten puuta tai metallia. Puuporat poikkeavat muodoltaa metallin työstöön valmistetuista porista. Isompia reikiä porattaessa huomioidaan porakoneen istukan koko tai täytyy käyttää poraa, jossa on kavennettu varsi. Teollisuuden käyttämät porat voivat olla rakenteeltaan poikkeavia. Kiviporat on suunniteltu reikien tekemiseen tiilestä tai betonista tehtyihin rakenteisiin. Kiviporissa on yleensä "isku" -toiminto. Isompien reikien tekoon voi käyttää reikäsahaa.


title: Witthaya Thamwong

text: Witthaya Thamwong (; s. 18. syyskuuta 1987 Lampang, Thaimaa) on thaimaalainen jousiampuja. Hän kilpaili vuoden 2012 kesäolympialaisissa Lontoossa, mutta putosi miesten yksilökilpailussa ensimmäisellä kierroksella.


title: Viareggio

text: Viareggio on kaupunki Tyrrhenanmeren rannalla Toscanassa Italiassa. Kaupungissa on runsaat 60 000 asukasta.


title: Viareggio

text: Se on Italian Rivieran eteläisin lomanviettopaikka ja Livornon jälkeen toiseksi Toscanan suurin rantakaupunki. Viareggion kävelykatu "Passeggiata a mare" on täynnä jugendtyylin taloja, kauppoja, kahviloita ja kalaravintoloita. Viareggio oli lomakohteena muodikkaimmillaan 1920-luvulla. Se tunnetaan karnevaaleistaan ja Mardi Gras -festivaaleista. Alkuaan Viareggio oli Luccan satama.


title: Viareggio

text: Viareggio on tullut tunnetuksi monista luksusjahteja valmistavista veneveistämöistään, kuten Euroyacht ja Benetti.


title: Viareggio

text: Viareggioon kuuluu Torre del Lago Puccinin taajama, joka on tunnettu Festival Puccini -tapahtumasta.


title: Torsten Lindroos

text: Torsten Martin Lindroos (26. joulukuuta 1894 Viipuri – 12. helmikuuta 1970) oli Fennia Faneri Oy:n toimitusjohtaja vuosina 1934–1952 ja sen jälkeen johtokunnan puheenjohtaja. Hän oli koulutukseltaan diplomi-insinööri, ja hänelle myönnettiin vuorineuvoksen arvo 1954.


title: Torsten Lindroos

text: Hänen isänsä oli Fennia Fanerin omistaja ja johtaja Johan Lindroos.


title: Eezy

text: Eezy-osuuskunta on vuonna 2008 perustettu osuuskunta, joka tarjoaa laskutuspalvelua jossa yksityishenkilöt voivat harjoittaa yrittäjämäistä toimintaa sekä laskuttaa työnsä ilman omaa yritystä.


title: Eezy

text: Eezy toimii työnsuorittajan työnantajana huolehtien työnantajan lakisääteisistä velvoitteista työn tilaajana toimivan yrityksen tai yksityishenkilön puolesta. Eezyllä ei ole liittymis-, jäsen- tai vuosimaksuja, sen sijaan Eezyn käyttäjät maksavat palvelumaksuna 3-7% arvonlisäverottomasta laskutussummasta.


title: Eezy

text: 2014 Eezy avasi Jobit.fi markkinointiportaalin, jossa osuuskunnan kautta työskentelevät voivat markkinoida työtään. 2013 keväällä Eezy avasi EezyExpress palvelun jonka kautta työnsuorittaja voi saada palkkansa jo laskutuspäivänä.


title: Eezy

text: Palvelulla on yli 15.000 rekisteröitynyttä käyttäjää (kesäkuu 2015). Eezyn liikevaihto oli vuonna 2014 noin 30 miljoonaa euroa. Eezyn liikevaihto on kasvanut jyrkästi, se sijoittui suomalaisia kasvuyrityksiä esittävällä Kauppalehden Kasvajat 2012 listalla sijalle 21. Eezy kuuluu kesäkuussa 2015 tapahtuneen yrityskaupan jälkeen VMP Group konserniin.


title: Oxeía

text: Oxeía (; myös "Oxía") on pieni Kreikan saari, joka kuuluu Jooniansaarten saariryhmään ja tarkemmin Ekhinadeihin. Se sijaitsee Achelóos-joen suulla Aitolia-Akarnanian rannikon edustalla. Saaren pinta-ala on 4,223 neliökilometriä ja se on asumaton (2011). Hallinnollisesti saari kuuluu Ithakan kuntaan, Ithakan alueyksikköön ja Jooniansaarten alueeseen.


title: Oxeía

text: Qatarin emiiri osti Oxeían ja viisi muuta lähisaarta vuonna 2013.


title: Silamusjoki

text: Silamusjoki on Hiitolanjokeen laskeva joki Etelä-Karjalan maakunnassa Rautjärven kunnan alueella.


title: Silamusjoki

text: Silamusjoki on n. 1,5 kilometriä pitkä, ja saa vetensä Silamusjärvestä, jonne vesi tulee Torsanjärvestä (Iso Torsa ja Pieni Torsa). Rautjärvellä joki virtaa kunnan keskustaajaman Simpeleen lähellä Änkilän kylässä.


title: Silamusjoki

text: Joella on luonnonvarainen purotaimenkanta. Silamusjokea on kunnostettu vuonna 1998.


title: Asama (1869)

text: Asama oli keisarillisen Japanin laivaston vuonna 1869 vesillelaskettu komposiittirunkoinen korvetti.


title: Asama (1869)

text: Alus tilattiin Ranskasta ja se laskettiin vesille vuonna 1869. Keisarillisen Japanin hallitus osti aluksen nimellä "Hokkaimaru". Alus luovutettiin 14. huhtikuuta 1874 keisarillisen Japanin laivastolle, ja se nimettiin "Asamaksi" 20. lokakuuta.


title: Asama (1869)

text: Alus siirrettiin koululaivaksi vuonna 1887, ja se poistettiin alusluettelosta 3. maaliskuuta 1891, minkä jälkeen se oli Yokosukassa torpedokouluna. Alus myytiin 3. joulukuuta 1896.


title: Miesten yleisluistelun maailmanmestaruuskilpailut 1924

text: Yleisluistelun maailmanmestaruudesta kilpailtiin Helsingissä Pohjoissatamassa 1. - 2. helmikuuta 1924. Vain miehet kilpailivat.


title: Philip Suuronen

text: Philip (Wilppu) Suuronen (26. maaliskuuta 1864 Kangasniemi – 21. toukokuuta 1909 Helsinki) oli suomalainen juristi, jonka elämäntyön kohteena olivat osuustoimintaliike ja eduskunta.


title: Philip Suuronen

text: Suurosen vanhemmat olivat maanviljelijä Matti Suuronen ja Amalia Pesonen. Hän menetti maanviljelijänä työskennelleen isänsä jo pikkupoikana ja joutui itse hankkimaan elantonsa 11-vuotiaasta lähtien. Kouluopetusta hän ei juurikaan saanut, mutta rippikoulua pitäneet papit huomasivat hänen lahjakkuutensa. Papeilta Suuronen sai hieman alkeisopetusta ja nämä järjestivät hänet Jyväskylän lyseoon, jossa hän suoritti sen oppimäärän kuudessa vuodessa normaalin kahdeksan vuoden sijaan. Ylioppilaaksi Suuronen kirjoitti 1886 ollessaan 22-vuotias. Helsingin yliopistosta hän valmistui filosofian kandidaatiksi 1891. Suuronen siirtyi muutamaksi vuodeksi työelämään, mutta jatkoi sitten vielä opintojaan ja valmistui lakitieteen kandidaatiksi 1902.


title: Philip Suuronen

text: Suurosen yliopiston jälkeinen työura alkoi Jyväskylän seminaarin virkaa tekevänä historian ja kasvatusopin lehtorina 1891–1892. Hän kävi tutustumassa Tanskan kansanopistoihin ja työskenteli sitten Virolahden kansanopiston johtajana 1895–1897. Juristiopintojen jälkeen Suuronen hoiti vuoden verran asianajotehtäviä Castrén & Snellmanin asianajotoimistossa ja toimi 1903–1907 Pellervo-Seuran sihteerinä. Suuronen oli keskeinen henkilö suomalaisten maanviljelijäin osuustoimintaliikkeessä. Hän kirjoitti alan käsikirjoja ja osuuskuntien mallisääntöjä. Mallisääntöjä oli tehty muutamille tärkeimmille osuuskunnille jo ennen Suurosen aikaa, mutta hän paranteli niitä Suomessa saatujen kokemusten perusteella ja laati suuren joukon uusia. Suuronen laati itse tai osallistui sääntöjen laatimiseen Keskusosuusliike Hankkijalle, Voinvientiosuusliike Valiolle ja Suomen Osuuskauppojen Keskusosuuskunnalle. Hän toimi myös Osuuskassojen Keskuslainarahaston johtokunnassa, Hankkijan johtokunnassa ja Valion hallintoneuvostossa. Osuustoiminta-aatetta hän edisti myös merkittävästi kouluttamalla Pellervo-Seuran henkilökuntaa, jotta nämä voivat levittää toimintaa ja innostaa ihmisiä aatteen pariin eri puolille maata.


title: Philip Suuronen

text: Sairaus keskeytti Suurosen työntäyteisen jakson osuustoiminnan parissa ja hän siirtyi valtiollisen toiminnan pariin, olettaen näin pääsevänsä rauhallisempiin tehtäviin. Suuronen oli osallistunut valtiopäivätoimintaan olemalla sihteerinä ja tulkkina eri valiokunnissa 1888, 1891 ja 1894. Hän kannatti perustuslailliseksi kutsuttua poliittista suuntausta, mutta liittyi 1900 Suomalaiseen puolueeseen ja osallistui sen näkemyksiä levittäneen Uusi Suometar -sanomalehden toimituskunnan toimintaan 1904–1906. Suuronen luopui Pellervo-Seuran sihteerin työstä väliaikaisesti vuoden 1907 valtiopäivien ajaksi ja sitten helmikuussa 1908 lopullisesti voidakseen toimia Suomen uuden eduskunnan palveluksessa. Suuronen valittiin 1907 ensimmäiseksi eduskunnan sihteeriksi ja viran hoito osoittautui tunnolliselle miehelle vaativaksi työksi. Sairauden heikentämä Suuronen uupui ja joutui jättämään virkansa vuoden 1909 alussa. Saman vuoden toukokuussa hän kuoli vain 45-vuotiaana. Uusi Suometar -lehden anonyymi muistokirjoituksen laatija kehui Suurosen palavasieluisuutta oikeina pitämiensä asioiden parissa ja hänen innostustaan silloin, kun noustiin sortoa ja vääryyttä vastaan. Suomalaisuuden asia oli Suuroselle tärkeä ja suomalaisen puolueen valtuuskunta muisteli häntä lämmöllä, vaikka hän ei ollutkaan varsinainen puoluemies. Vainajaa jäivät suremaan puoliso ja viisi alaikäistä lasta., Suurosen puoliso vuodesta 1895 oli Alma Teresia Backström (k. 1934).


title: Miesten yleisluistelun maailmanmestaruuskilpailut 1934

text: Yleisluistelun maailmanmestaruudesta kilpailtiin Helsingissä 17.-18. helmikuuta 1939. Kisapaikka oli Töölön pallokenttä.


title: Lepas-suku

text: Lepas-suku on nykyisin käytetty nimi vanhasta rälssisuvusta, jonka säteri oli Lepaan kartano Hattulan pitäjässä Hämeessä. Kantaisän Hans Peterssonin sinetti oli kaksi linnunjalkaa. Pojanpojasta lähtien sinetti on puolileijona halkaistun kilven yläosassa.


title: Lepas-suku

text: Hans Petersson on suvun vanhin tunnettu jäsen. Hänet mainitaan viimeisen kerran 23.3.1481. Hänen vaimonsa oli Ragnhild Henriksdotter (vanhemmat Henrik Svärd ja Birgitta Klasdotter (Djäkn)). Heidän poikansa oli Klas.


title: Lepas-suku

text: Klas Hansson mainitaan 1496 käräjätuomarina Hattulassa Hämeessä. Hän oli elossa vielä 10.9.1498 mutta kuoli ennen 12.3.1503. Hänen vaimonsa oli Bjorn Ragvaldssonin (Stjärnkors) tytär. Heidän poikansa oli nimeltään Björn.


title: Lepas-suku

text: Bjorn Klasson oli opiskellut Rostockissa 1516, Louvainssa 1517 ja Pariisissa 1519. Ruotsissa hänet mainitaan ensimmäisen kerran vuonna 1523, kun hänestä Strängnäsin valtiopäivillä tuli valtaneuvos. Hän oli toinen Ruotsin edustajista rauhanneuvotteluissa Venäjän kanssa Novgorodissa vuonna 1510 ja 1536. Dackesodan aikana 1542 hän oli linnan voutina Tukholman linnassa. Hän oli kihlakunnan tuomarina Hollolassa Hämeessä 1526-1550. Hän kuoli ennen 11.6.1551. Hän oli naimisissa Karin Jönsdotterin kanssa. Karin oli Jöran Hanssonin (Stiernsköld) ja Ingeborg Siggedotterin (Sparre) tytär. Björn Klassonilla ja Karin Jönsdotterilla oli kolme poikaa ja neljä tytärtä.


title: Pauloittaminen

text: Pauloittaminen tarkoittaa toimenpidettä, jossa kalaverkon liina liitetään painotettuun alapaulaan ja kelluttavaan yläpaulaan. Nykyisin suurin osa kaupoissa myytävistä kalaverkoista on pauloitettu konepauloitusmenetelmällä, jossa verkon liina on ommeltu kiinni verkon pauloihin tai kiinnitetty liinan silmien läpi juoksevalla apupaulalla ala- ja yläpauloihin. Kalaverkot voidaan ompelemisen sijaan pauloittaa myös juoksupauloitusmenetelmällä, jossa pauloituslanka kuljetetaan liinan silmien läpi pauloitustyökalua nimeltään käpy hyväksi käyttäen. Liinan silmät kiinnittyvät pauloituslangasta muodostuviin lenkkeihin, jotka kiinnitetään pauloihin erityisillä pauloitussolmuilla.


title: Victoria Climbién surma

text: Adjo Victoria Climbié (2. marraskuuta 1991 – 25. helmikuuta 2000) oli 8-vuotias tyttö, jonka hänen huoltajansa pahoinpitelivät ja surmasivat Lontoossa Iso-Britanniassa helmikuussa 2000. Hänen kuolemansa johti laajaan parlamentaariseen tutkimukseen sekä merkittäviin muutoksiin lastensuojelupolitiikkaan Englannissa. Victorian pahoinpidelleet huoltajat olivat Norsunluurannikolla syntynyt Ranskan kansalainen Marie-Thérèse Kouao (s. 17. heinäkuuta 1956) ja tämän englantilainen miesystävä Carl Manning (s. 31. lokakuuta 1972). Victorian kuolemaan olivat merkittävästi osallisena myös sosiaalityöntekijöiden epäpätevyys ja virhearviot.


title: Victoria Climbién surma

text: Abobossa Norsunluurannikolla syntynyt Victoria lähti marraskuussa 1998 isotätinsä Marie-Thérèse Kouaon mukana Ranskaan, josta he muuttivat Englantiin huhtikuussa 1999. Pahoinpitelyn alkamisen ajankohdasta ei ole varmuutta, mutta on epäilty, että se paheni kun Kouao tapasi Carl Manningin ja muutti yhteen tämän kanssa. Kuolemaan johtaneen pahoinpitelyn aikana Victoriaa oli poltettu palavilla savukkeilla, hänet oli sidottu yli 24 tunniksi kerrallaan, oli lyöty polkupyörän ketjuilla, vasaroilla ja johdoilla. Patologi löysi Victorian ruumiista kaikkiaan 128 pahoinpitelyn jälkeä.


title: Victoria Climbién surma

text: Ennen Victorian kuolemaa olivat poliisin lastensuojeluyksiköt, neljä eri sosiaalitoimistoa, Kansallinen Terveysasema, NSPCC (National Society for the Prevention of Cruelty to Children) sekä paikalliset kirkot olleet yhteydessä häneen ja huomanneet pahoinpitelyn jäljet. Tuomari kuvaili kuitenkin tapausta Victorian kuolemaan liittyvässä oikeudenkäynnissä "sokaisevaksi epäpätevyydeksi", koska katsoi tapauksen kunnollisen tutkinnan epäonnistuneen ja tehtyjen toimien olleen vain mitättömiä. Kouao ja Manning todettiin syyllisiksi murhaan ja heidät tuomittiin elinkautiseen vankeusrangaistukseen.


title: Victoria Climbién surma

text: Victoria Climbién tapausta on luonnehdittu hyvin samankaltaiseksi kuin Suomessa toukokuussa 2012 tapahtunutta 8-vuotiaan Eerikan surmaa.


title: Victoria Climbién surma

text: Adjo Victoria Climbié syntyi 2. marraskuuta 1991 Abobon kylässä Abidjanissa Norsunluurannikolla Francis Climbién ja Berthe Amoissin seitsenlapsisen perheen viidenneksi. Marie-Thérèse Kouao oli Victorian isän täti. Ennen Victorian ottamista Kouao oli asunut Ranskassa kolmen poikansa kanssa. Hänen entinen aviomiehensä kuoli vuonna 1995. Kouao oli käymässä Norsunluurannikolla veljensä hautajaisissa, kun hän vieraili Climbién perheen luona lokakuussa 1998. Tällöin hän ilmoitti Victorian vanhemmille, että haluaisi viedä yhden lapsista mukanaan Ranskaan, jossa järjestäisi tälle hyvän koulutuksen ja mahdollisuuden hyvään elämään. Epävirallinen lapsenluovutusmenettely on yleinen läntisessä Afrikassa. Victoria valittiin, sillä häntä pidettiin kaikkein lupaavimpana. Vaikka Victorian vanhemmat olivat tavanneet Kouaon vain pari kertaa, he tunsivat hänet hyvin suvun matriarkkana ja suostuivat järjestelyihin. Victorian lähdön jälkeen hänen vanhempansa saivat kolme viestiä joissa kerrottiin, että Victoria on kunnossa ja voi hyvin, vaikka tyttö oli tuolloin jo kuolemaisillaan.


title: Victoria Climbién surma

text: Victoria lähti Norsunluurannikolta Kouaon kanssa marraskuussa 1998. Siitä eteenpäin Kouao esitti Victorian olevan hänen tyttärensä. Victoria matkusti väärennetyllä passilla nimellä Anna Kouao. Todellisuudessa Anna oli tyttö, joka Kouaon oli alun perin aikonut viedä mukanaan Eurooppaan, mutta tämän vanhemmat olivat tulleet toisiin ajatuksiin. Victoria tunnettiin nimellä Anna koko sinä aikana, jonka hän eli Englannissa.


title: Victoria Climbién surma

text: Kouao palasi Victoria mukanaan Pariisiin, jossa Victoria aloitti koulun. Joulukuuhun 1998 mennessä Kouao alkoi kuitenkin saada varoituksia Victorian toistuvista poissaoloista ja helmikuussa 1999 koulu teki "lapsi-riskissä" ilmoituksen, jonka seurauksena sosiaalityöntekijä tuli kuvaan. Koulussa oli tarkkailtu sitä, miten Victoria saattoi nukahtaa tunneilla. Koulun rehtori muisteli myöhemmin Kouaon maininneen, että Victoria kärsi jonkinlaisesta dermatologisesta tilasta, ja että hänen viimeisellä käynnillään koulussa 25. maaliskuuta 1999 tytön pää oli ajeltu kaljuksi ja hänellä oli päässään peruukki. Kun Kouao lähti Ranskasta, hän jäi velkaa viranomaisille, sillä hänelle oli maksettu väärin lapsilisästä ja siksi on väitetty, että Kouao näki Victorian hyödyllisenä välineenä maksujen saantiin. Kouao oli myös häädetty kotoaan Ranskassa vuokravelkojen takia.


title: Victoria Climbién surma

text: 24. huhtikuuta 1999 Kouao ja Victoria muuttivat Lontooseen Ealingin kaupunginosaan. He asuivat hotellissa Actonissa 1. toukokuuta asti, jonka jälkeen he muuttivat Harlesdeniin Brentin kaupunkipiiriin. 25. huhtikuuta Kouao ja Victoria kävivät vierailulla Esther Ackahin luona, joka oli Kouaon sukulainen avioliiton kautta. Tällöin Ackah ja hänen tyttärensä huomasivat Victorian peruukin ja heiveröisen olemuksen. Seuraavana päivänä Kouao kävi Victorian kanssa kodittomien yksikössä, jossa Kouao täytti asumishakemuksen. Yksikön virkailija ei kuitenkaan syystä tai toisesta hyväksynyt hakemusta. Nainen kiinnitti myös huomiota Victorian peruukkiin ja Kouao selitti tytön pitävän sitä lyhyiden hiusten takia. Virkailija uskoi selityksen.


title: Victoria Climbién surma

text: 26. huhtikuuta 1999 ja heinäkuun alkupuolen välisenä aikana Kouao vieraili 18 kertaa Ealingin sosiaalipalvelussa asumiseen ja talouteen liittyvien asioiden vuoksi. Victoria oli naisen mukana ainakin kymmenessä tapaamisessa. Henkilökunta kiinnitti huomiota hoitamattoman näköiseen Victoriaan. Erään työntekijän mielestä Victoria näytti aivan ActionAid-julisteen lapselta, mutta siitä huolimatta asialle ei tehty mitään ja oletettiin jopa, että Victorian ulkomuoto oli tarkoituksellinen yritys saada sympatiaa.


title: Victoria Climbién surma

text: Toukokuussa 1999 Kouao ja Victoria saivat asuinpaikan Harlesdenista, Brentin alueelta. Kouao sai töitä sairaalan siivoojana ja jätti Victorian lastenhoitaja Priscilla Cameronin hoiviin. Cameron ei ollut rekisteröity lastenhoitaja, mutta ei ole todisteita että Victoriaa olisi kohdeltu kaltoin hänen oleillessaan tämän luona. Cameronin tytär kuvaili myöhemmin julkisessa tutkinnassa, miten säikähtyneesti Victoria reagoi Kouaon tullessa häntä hakemaan. Naisen mukaan Kouao oli usein huutanut Victorialle eikä osoittanut minkäänlaista kiintymystä.


title: Victoria Climbién surma

text: Kouao ja Victoria törmäsivät Esther Ackahiin kadulla kesäkuussa 1999, jolloin tämä huomasi pitkän arven Victorian poskessa. Kouao selitti sen tulleen tytön kaaduttua liukuportaissa. Kolme päivää myöhemmin Ackah vieraili Kouaon ja Victorian kotona Harlesdenissa ja sai vahvistuksen epäilyilleen, että asuinpaikka oli lapselle sopimaton: talon pihaa oli roskattu, käytävät olivat pimeitä ja ahtaita ja asukkaat tupakoivat sisätiloissa.


title: Victoria Climbién surma

text: 18. kesäkuuta 1999 Ackah soitti nimettömänä Brentin kuntaan, kertoi Victorian tilanteesta ja sanoi pelkäävänsä tytön hengen puolesta. Brentin kaupungintalolla työskennellyt asiakaspalvelija, joka otti puhelun vastaan, faksasi lasten sosiaalitoimistoon lausuntopyynnön vielä samana päivänä. Faksia ei kuitenkaan kukaan huomannut ennen kuin vasta kolme viikkoa myöhemmin, jolloin Victorian tiedot faksista tallennettiin tietokoneelle. Ackah oli lisäksi soittanut kolmen päivän kuluttua sosiaalitoimistoon ja saanut käsityksen, että tapausta tutkitaan jo. Tiimipäällikkö väitti, ettei kesäkuun 18. päivän lausuntopyyntö koskaan tullut hänen toimistoonsa, mutta eräs toinen 21. päivän lausuntopyyntö, joka käsitteli vähemmän vakavaa tapausta, kuitenkin tuli, ja sen kohdalla hän toimi velvollisuuksiensa mukaan. Julkista tutkintaa johtanut Lord Laming totesi tästä tapahtumaversiosta: "Täysin uskomatonta."


title: Victoria Climbién surma

text: 14. kesäkuuta 1999 Kouao ja Victoria tapasivat bussia ajavan Carl Manningin. Kouaon ja Manningin välille kehittyi nopeasti parisuhde, ja 6. heinäkuuta 1999 Kouao ja Victoria muuttivat Manningin yhden makuuhuoneen ja keittiön asuntoon Tottenhamiin Haringeyn kaupunginosaan. Kouao oli Manningin ensimmäinen naisystävä. On todistettu, että Victorian pahoinpitelyn määrä kasvoi pian sen jälkeen, kun hän ja Kouao muuttivat yhteen Manningin kanssa.


title: Victoria Climbién surma

text: 7. kesäkuuta 1999 Brentin sosiaalitoimistosta lähetettiin kirje Kouaon ja Victorian vanhaan osoitteeseen, jossa ilmoitettiin kotikäynnistä. Kesäkuun lopussa kaksi sosiaalityöntekijää kävi Victorian kodiksi ilmoitetussa osoitteessa Nicoll Roadilla, mutta eivät saaneet vastausta. Kun selvisi ettei asunnossa asunut ketään, sosiaalityöntekijät eivät alkaneet lisätoimiin, vaikka siten olisi voinut löytyä johtolanka Victorian olinpaikasta. Ennen vierailua ei oltu tehty mitään taustatarkistuksia. Lamingin tutkimusraportin mukaan mitään raportteja tai seurantamuistiinpanoja ei tehty, vaan Victorian tietoihin kirjoitettiin vain lisäys: "Muuttanut pois."


title: Victoria Climbién surma

text: 13. heinäkuuta 1999 Kouao vei Victorian lastenhoitaja Cameronin luokse kertoen, että Manning ei halunnut Victoriaa ja kysyi voisiko tämä pitää hänet pysyvästi. Cameron kieltäytyi mutta suostui ottamaan tytön yhdeksi yöksi. Cameron sekä hänen poikansa Patrick ja tyttärensä Avril pelästyivät huomatessaan Victoriassa lukuisia vammoja - kuten palovamman kasvoissa ja löysän palan ihoa roikkuvan oikeasta silmäluomesta - jonka Kouao sanoi olevan itseaiheutettua. Myöhemmin kuulusteluissa Manningin lausunto kuitenkin erosi Kouaon kertomasta, ja hän kertoi lyöneensä tyttöä, koska tämä yökasteli toistuvasti. Oli erittäin todennäköistä, että ainakin osa vammoista oli tarkoituksellisen fyysisen vahingon seurausta.


title: Victoria Climbién surma

text: Cameronin tytär Avril vei Victorian tapaamaan ranskan opettajaa poikansa koulussa, ja tämä kehotti viemään tytön heti sairaalaan. Samana päivänä kello 11 aikaan Avril vei Victorian Central Middlesex Hospitalin ensiapuosastolle. Huolestunut nainen sai hoitajilta sen käsityksen, että Victorian tapausta alettaisiin selvittää. Sairaalassa päivystävä lastenlääkäri Ekundayo Ajayi-Obe teki Victorialle vain nopean pintapuolisen tarkastuksen, uskoen että lastenlääkäritiimi tutkisi hänet tarkemmin. Hän kuitenkin havaitsi Victoriassa useita eri vammoja ja teki niistä perusteelliset muistiinpanot, päinvastoin kuin muut Victoriaa tutkineet lääkärit. Victoria väitti tehneensä vammat itselleen, mutta tohtori oli epäilevällä kannalla ja uskoi, että tyttöön oli kohdistunut väkivaltaa. Lääkärit hälyttivät paikalle Brentin poliisin ja sosiaalitoimen, ja Victoria laitettiin 72 tunnin poliisivartioon, jolla estettäisiin tytön lähtö sairaalasta. Kouao kertoi lääkäreille, että Victorialla oli syyhy ja että vammat olivat itseaiheutettuja. Monet lääkärit ja hoitajat olivat eri mieltä, mutta lastenlääkärikonsultti ja nimitetty lastensuojelulääkäri Ruby Schwartz diagnosoi Victorialla syyhyn ja päätteli, että vammat aiheutuivat raapimisesta. Hän teki diagnoosin puhumatta kahden Victorian kanssa. Schwartz myönsi myöhemmin tehneensä virheen. Toinen lääkäri kirjoitti raporttiin sosiaaliviranomaisille harhaanjohtavasti, ettei kyseessä ollut lastensuojeluasia.


title: Victoria Climbién surma

text: Kun lastensuojeluviranomainen Michelle Hine sai raportin, jossa Victorian vammoista ilmoitettiin, hän suunnitteli avaavansa tapauksen tutkinnan. Kuitenkin seuraavana päivänä kuullessaan Schwartzin diagnoosista, joka alensi Victorian hoitotasoa, tutkimukset peruttiin. Hine luotti lääkärin arvioon, ja hän on kertonut myöhemmin katuneensa, ettei tutkimuksia aloitettu. Schwartz kertoi, että hän uskoi sosiaalitoimen seuraavan tapausta. Poliisiviranomainen Rachel Dewar veti poliisivartion pois kuultuaan sosiaalityöntekijältä syyhystä. Myöhemmin selvisi, ettei Dewar ollut missään vaiheessa tavannut Victoriaa ja kertonut tämän olevan poliisin suojeluksessa, vaikka Children Act 1989 -laki oikeuttaa näin tekemään. Dewar ei myöskään tavannut Kouaoa tai Manningia. Victoria lähti sairaalasta kotiin 15. heinäkuuta 1999, oltuaan siellä vain päivän.


title: Victoria Climbién surma

text: 24. heinäkuuta 1999 Kouao vei Victorian onnettomuus- ja ensiapuosastolle North Middlesex Hospitaliin, kun tytöllä oli pahoja palovammoja päässä sekä useita muita vammoja. Tällöin sairaalassa ei löydetty mitään jälkeä syyhystä. Erään sairaalakonsultin mielestä Victoriaa oli pahoinpidelty, mutta hän kirjoitti silti "voidaan kotiuttaa" Victorian papereihin. Sairaalan toinen lääkäri sen sijaan oli huomannut Victorian osoittavan merkkejä laiminlyönnistä sekä henkisestä ja fyysisestä pahoinpitelystä. Myöhemmin kuulusteluissa sairaalakonsultti Mary Rossiter selitti, että kirjallinen merkintä "voidaan kotiuttaa" ei tarkoittanut, että hän olisi itse halunnut Victorian lähtevän kotiin tai että hän olisi fyysisesti edes voinut lähteä. Rossiterkin oli odottanut poliisin ja sosiaalitoimen seuraavan tapausta. Sen lyhyen ajan kun Victoria oli sairaalassa, Enfieldin sosiaalitoimi otti tapauksen ennen sen lähettämistä Haringeyyn.


title: Victoria Climbién surma

text: Haringeyn valtuuston sosiaalityöntekijä Lisa Arthurworrey siirrettiin vastaavasti tutkimaan Victorian tapausta, ja hänen oli tarkoitus tehdä kotikäynti Victorian luona 4. elokuuta 1999. Vierailu kuitenkin peruttiin, kun viranomaiset saivat kuulla syyhystä. Sairaalan lääkäri kertoi tuolloin poliisille, että Victorian muka syyhyn aiheuttamat vammat näyttivät vyönsoljen aiheuttamilta, vaikka tutkimuksessa väittikin ettei sairaalalla ollut näyttöä lapsen pahoinpitelystä.


title: Victoria Climbién surma

text: 5. elokuuta 1999 Victoria vietiin NSPCC-keskukseen Tottenhamiin, jossa hänet luovutettiin Sylvia Henrylle. Tuolloin oli sekaannusta siitä, miksi keskukseen oli otettu yhteyttä tapauksen tiimoilta. Henry otti myöhemmin yhteyttä sosiaalityöntekijään ja hänelle oli kerrottu, Henryn itsensä mukaan, että Victoria oli muuttanut kaupunginosasta ja siksi tapaus oli suljettu. Kyseinen sosiaalityöntekijä sen sijaan ei muistanut, että kyseistä keskustelua olisi käyty. Samana päivänä Kouao tapasi Arthurworreyn ja väitti, että Victoria oli kaatanut kiehuvaa vettä päälleen lopettaakseen syyhyn aiheuttaman kutinan ja että hän oli käyttänyt ruokailuvälineitä aiheuttamaan muut vammat. Arthurworrey uskoi naisen selityksen, päättäen että vammat olivat varmaan tulleet vahingossa, ja siksi Victoria päästettiin NSPCC:stä kotiin jo seuraavana päivänä.


title: Victoria Climbién surma

text: 7. elokuuta 1999 Kouao kävi Ealingin sosiaalitoimen tiloissa; sieltä ilmoitettiin käynnin liittyneen kotiasioihin ja että asia oli loppuunkäsitelty. Käyntiä ei sen kummemmin tarkistettu, mutta julkisessa selvityksessä Ealingin sosiaalitoimistoa kuvailtiin "kaoottiseksi". Seurantatoimenpiteenä eräs sairaalan työntekijä oli ottanut yhteyttä terveydenhoitajaan, joka kuitenkin tutkimuksessa kielsi, että yhteyttä olisi otettu. Sama kuvio toistui 13. elokuuta ja 2. syyskuuta, kun Rossiter kirjoitti Brentin valtuustoon Petra Kitchmanille, joka taas kertoi tutkimuksessa ottaneensa yhteyttä Arthurworreyyn, mutta tämä kielsi asian. Rossiter lähetti toisen kirjeen, ja Kitchman sanoi puhuneensa asiasta Arthurworreyn kanssa, mutta tämä kielsi toistamiseen. Arthurworrey kävi vierailulla Victorian kotona 16. elokuuta jo toisen kerran, kun Manning oli alkanut pakottaa Victoriaa nukkumaan kylpyammeessa. Arthurworrey kertoi tutkimuksessa saaneensa käynnillään kuvan, että Victoria vaikutti iloiselta. Hän oli tavannut Victorian vain neljä kertaa, yhteensä kokonaisuudessaan alle 30 minuutin ajan, eivätkä he tuona aikana puhuneet toisilleen paljoa.


title: Victoria Climbién surma

text: Tästä eteenpäin Kouao piti Victorian kaukana sairaaloista ja kääntyi kirkkojen puoleen. Hän kertoi pastoreille olevansa Victorian äiti ja että tytössä oli demoneita. Mission Ensemble Pour Christ -kirkon pastori Pascal Orome tarjosi rukouksia Victorialle pahan hengen karkottamiseksi, ja ajatteli että vammat johtuivat demonien riivauksesta. Toisessa tapauksessa Kouao vei Victorian Jumalan Valtakunnan kirkkoon (Universal Church of the Kingdom of God), jossa pastori Alvaro Lima epäili että Victoriaa oli pahoinpidelty, mutta ei tehnyt asialle mitään. Pastori kertoi tutkimuksessa Victorian itsensä kertoneen, että Saatana oli käskenyt hänen polttaa itseään. Lima ei uskonut Victorian selitystä, mutta hän kuitenkin uskoi, että ihminen voi olla riivattu.


title: Victoria Climbién surma

text: Lokakuusta 1999 aina tammikuuhun 2000 asti Manning pakotti Victorian nukkumaan kylpyammeessa tämän omissa ulosteissa. Häntä syötettiin kädestä ruuantähteillä ja pahoinpideltiin toistuvasti. Manning kertoi poliisikuulustelussa toimineensa ko. tavalla, koska tyttö yökasteli säännöllisesti. Haringeyn sosiaalitoimistossa 1. marraskuuta 1999 Kouao väitti sosiaaliviranomaisille, että Manning olisi raiskannut Victorian, mutta perui puheensa seuraavana päivänä. Myös Manning kiisti syytöksen myöhemmin. Tutkintaa valvonut poliisi väitti myöhemmin, että sosiaalityöntekijät olivat estäneet poliisin puuttumisen lastensuojelutapaukseen.


title: Victoria Climbién surma

text: Joulukuun 1999 ja tammikuun 2000 välillä Arthurworrey kävi kolmesti Manningin ja Kouaon asunnolla, mutta ei saanut vastausta. Tuolloin hän spekuloi esimiehelleen, että Kouao ja Victoria olisivat palanneet Ranskaan. Vaikka tästä ei ollut mitään todisteita, esimies kirjoitti Victorian tietoihin "poistunut alueelta". Esimies tunnusti myöhemmin, ettei ollut tarkistanut Victorian tietoja kunnolla. 18. helmikuuta 2000 Kouaolle lähetettiin sosiaalitoimistosta kirje, että jos hän tai Victoria eivät viikon sisällä ottaisi mitään yhteyttä heihin, tapaus suljettaisiin. Viikon päästä, 25. helmikuuta tapaus suljettiinkin - samana päivänä kun Victoria kuoli.


title: Victoria Climbién surma

text: 24. helmikuuta 2000 Kouao ja Manning veivät Victorian paikalliseen kirkkoon puolitajuttomana, hypotermiasta kärsivänä, aliravittuna ja monien sisäelinten jo petettyä. Sieltä lähtiessä taksinkuljettaja kauhistui Victorian tilaa ja ajoi hänet suoraan onnettomuus- ja ensiapuun North Middlesex Hospitaliin. Sieltä hänet siirrettiin intensiivisen hoidon yksikköön St. Maryn sairaalaan. Victorian St. Maryyn vienyt ambulanssikuski kertoi, että vaikka Kouao hoki "minun pikkuiseni, minun pikkuiseni", hänen huolensa ei vaikuttanut aidolta ja että Manning käyttäytyi kuin "ei olisi siellä ollutkaan". Victoria kuoli seuraavana päivänä kello 3:15 paikallista aikaa. Hänet tutkinut patologi löysi Victorian ruumiista 128 vammaa ja arpea ja luonnehti sitä "pahimmaksi koskaan näkemäkseen lapsen pahoinpitelyksi". Victoriaa oli poltettu savukkeilla sekä lyöty pyörän ketjuilla, vasaroilla ja johdoilla. Lisäksi hän oli ollut sidottuna yli 24 tuntia kerrallaan. Victoria Climbié haudattiin Grand-Bassamin hautausmaalle lähelle kotikaupunkiaan Norsunluurannikolla.


title: Victoria Climbién surma

text: Kouao pidätettiin Victorian kuolinpäivänä ja Manning sitä seuraavana. Pidätyshetkellä Kouao sanoi poliisille: "Tämä on kamalaa, olen vasta menettänyt lapseni". 20. marraskuuta 2000 alkoi Old Baileyn oikeustalossa Victorian kuolemaan liittyvä oikeudenkäynti, jossa Kouao ja Manning joutuivat syytteeseen lapsen pahoinpitelystä ja murhasta. Kouao kiisti kaikki syytteet, Manning myönsi syyllisyytensä pahoinpitelyyn ja tappoon. Päiväkirjassaan Manning oli kuvaillut, miten Victoriaa saattoi lyödä vaikka kuinka kovaa, mutta tämä ei itkenyt tai näyttänyt minkäänlaista reaktiota kivulle. 12. tammikuuta 2001 molemmat todettiin syyllisiksi ja tuomittiin elinkautiseen vankeusrangaistukseen. Tuomari sanoi oikeudenkäynnin päättyessä: "Mitä Victoria sai kestää oli aivan käsittämätöntä. Hän kuoli teidän kahden käsissä, yksinäinen ja hidastettu kuolema". Kouao lähetettiin Durhamin ja Manning Wakefieldin vankilaan.


title: Victoria Climbién surma

text: Victorian kuoleman jälkeen hänen tapauksensa monia osapuolia kritisoitiin laajasti. Julkisessa tutkimuksessa havaittiin useita keinoja, joilla Victoria olisi voitu pelastaa ja selvitettiin, että monet Victorian tapausta hoitaneet organisaatiot olivat huonosti johdettuja. Erään sosiaalityöntekijän todettiin myöhemmin olleen täysin epäpätevä työssään ja puuhailleen kaikkea muuta kuin virkatyötä. Lisa Arthurworrey taas todettiin huonosti koulutetuksi ja alle 30-vuotiaana ylityöllistetyksi. Keskustelun aiheena olivat myös tapausta ympäröivät rotunäkökohdat, sillä suurin osa tutkimukseen osallistuneista oli mustia, mukaan lukien Victorian vanhemmat. "Every Child Matters" -aloitteen syntymisestä oli vastuussa pitkälti Victorian tapaus, samoin kuin lakisäädöksen "Children Act 2004" käyttöönotto, joka paransi viranomaisten kykyä puuttua lasten kaltoinkohteluun, sekä ContactPoint-hankkeen ja Lasten Komissaarin luominen. ContactPoint on hallituksen tietokanta, joka säilyttää tiedot kaikista lapsista Englannissa.


title: Seiki (1875)

text: Seiki oli keisarillisen Japanin laivaston vuonna 1875 vesillelaskettu puurunkoinen parkkitakiloitu potkurisluuppi. Se oli ensimmäinen Yokosukan laivastontelakan valmistama alus, jonka suunnitteli ja valmistustyön valvoi ranskalainen Verny henkilökuntineen. Aluksen pääaseina oli Kruppin 5,9 ja 4,7 tuuman tykit ja apuaseina Armstrongin kuuden naulan tykit. Aseistuksen täydensi kolme nelipiippuista Nordenfeld-konekivääriä.


title: Seiki (1875)

text: Alus oli myös ensimmäinen Japanin laivaston sotalaiva, joka vieraili Britteinsaarilla. Alus ajoi karille Fuji-joella vuonna 1888, jolloin se tuhoutui täysin.


title: John Rafael Uggla

text: John (Johan) Rafael Uggla (2. toukokuuta 1870 Nurmijärvi – 8. tammikuuta 1954 Helsinki) oli suomalainen lakimies, joka toimi Ahvenanmaan komission jäsenenä, Pariisin rauhanvaltuuskunnan sihteerinä ja pitkäaikaisena Ahvenanmaan valtuuskunnan sihteerinä.


title: John Rafael Uggla

text: Ugglan vanhemmat olivat liikennetirehtööri August Uggla ja Alma Elvira Tollander. Ugglasta tuli hovioikeuden auskultantti 1891 ja prokuraattorin toimituskunnan kanslisti 1902 ja sihteeri 1906. Hän kuitenkin erosi viimeksi mainitusta tehtävästä 1912 jouduttuaan neljäksi kuukaudeksi viralta pannuksi kieltäydyttyään varmentamasta laitonta määräystä. Hän siirtyi ensin Helsingin kaupunginvaltuuston apulaiskanslistiksi ja 1919 lainvalmistelukunnan vanhemmaksi sihteeriksi, mitä tehtävää hän hoiti vuoteen 1949 saakka osallistuen varsinkin kunnallislainsäädäntöön kuuluvien lakien valmisteluun. Uggla oli 1918 Ahvenanmaan komission jäsen, 1919 Suomen rauhanvaltuuskunnan asiantuntija ja sihteeri Pariisissa sekä kolmekymmentä vuotta eli 1923-1953 Ahvenanmaan valtuuskunnan sihteeri, samoin kuin Ahvenanmaan itsehallintolain tarkastusta varten asetettujen komiteoiden sihteeri. 1897 - 1906 Uggla toimi aatelissäädyn edustajana valtiopäivillä. Hän julkaisi A. Tolletin kanssa käsikirjan "Lagstiftningen angående självstyrelse för Åland" (1930) ja E. H. I. Tammion kanssa asemakaavalain ja rakennussääntöjen selitysteoksen (1932).


title: John Rafael Uggla

text: Uggla sai laamannin arvonimen 1924. Hän kuoli naimattomana.


title: Amagi (1877)

text: Amagi () oli keisarillisen Japanin laivaston vuonna 1877 vesillelaskettu puurunkoinen potkurisluuppi.


title: Amagi (1877)

text: Alus tilattiin Yokosukan laivastontelakalta ja sen köli laskettiin syyskuussa 1875. Alus laskettiin vesille maaliskuussa 1877 ja se valmistui huhtikuussa 1878. Sen pääaseina oli Kruppin 6,7 ja 4,7 tuuman tykit ja apuaseina kahdentoista naulan tykit. Aseistuksen täydensi kolme nelipiippuista Nordenfeld-konekivääriä.


title: Amagi (1877)

text: Alus luokiteltiin vuonna 1898 tykkiveneeksi, ja se myytiin romutettavaksi vuonna 1903.


title: Safari (elokuva)

text: Safari () on Terence Youngin ohjaama brittiläinen seikkailuelokuva, joka sai ensi-iltansa vuonna 1956. Elokuvan pääosissa ovat Victor Mature ja Janet Leigh. Muissa rooleissa ovat muun muassa John Justin, Roland Culver ja Earl Cameron. Elokuva sijoittuu Mau-mau-kapinan aikaan.


title: Safari (elokuva)

text: "Safarin" käsikirjoituksen oli laatinut Anthony Veiller, joka sovitti sen Robert Bucknerin alkuperäisen tarinan pohjalta. "Safari" kuvattiin Keniassa ja Lontoossa. Elokuva kuvattiin CinemaScope- ja Technicolor-menetelmillä.


title: Safari (elokuva)

text: "Safari" sai ensi-iltansa Yhdysvalloissa 29. toukokuuta vuonna 1956 Tennesseen Memphisissä. Suomessa elokuva julkaistiin 19. lokakuuta vuonna 1956. Columbia Pictures toimi elokuvan levittäjänä Isossa-Britanniassa ja Yhdysvalloissa. Elokuva julkaistiin DVD:lle vuonna 2012.


title: Jingei (1876)

text: Jingei () oli keisarillisen Japanin laivaston vuonna 1876 vesillelaskettu puurunkoinen siipirataskorvetti. Alus valmistui vuonna 1876 Yokosukan laivastontelakalta. Sen aseistuksena oli kaksi 4,7 tuuman tykkiä.


title: Jingei (1876)

text: Alus oli keisarillisena jahtina ennen kuin se siirrettiin koululaivaksi vuonna 1894. Alus poistettiin alusluettelosta saman vuoden aikana.


title: Krzysztof Miętus

text: Krzysztof Miętus (s. 8. maaliskuuta 1991 Zakopane, Puola) on puolalainen mäkihyppääjä.


title: Kaimon-luokka

text: Kaimon-luokka oli keisarillisen Japanin laivaston kahden parkkitakiloidun aluksen muodostama korvettiluokka.


title: Kaimon-luokka

text: Alukset valmistettiin Yokosukan laivastontelakalla ranskalaisten ohjauksessa ja niiden aseistus ostettiin Kruppin tehtailta.


title: Kandukondain Kandukondain

text: Kandukondain Kandukondain () on vuonna 2000 ilmestynyt intialainen tamilinkielinen draamaelokuva, joka perustuu Jane Austenin romaaniin "Järki ja tunteet". Se on Rajiv Menonin toinen ohjaus.


title: Kandukondain Kandukondain

text: Elokuva voitti parhaan tamilielokuvan ja -ohjaajan Filmfare Awards South -palkinnot. Shankar Mahadevan voitti parhaan mieslaulajan National Film Awards -palkinnon kappaleesta ”Enna Solla Pogirai”.


title: Mun koti ei oo täällä

text: Mun koti ei oo täällä on Chisun ensimmäinen single hänen debyyttialbumiltaan, Alkovi. Single julkaistiin 28. joulukuuta 2007 ja se oli samana päivänä ensi-iltansa saaneen Sooloilua -elokuvan tunnussävelmänä. Siitä muodostui keväällä 2008 menestyssingle, sijoittuen korkeimmillaan Suomen virallisen singlelistan ensimmäiselle sijalle.


title: Mun koti ei oo täällä

text: Digital Download


title: Mun koti ei oo täällä

text: Promosingle


title: Potenssilaki

text: Potenssilaki on matemaattinen kahden muuttujan välinen suhde, jossa toisen muuttujan arvo vaihtelee toisen muuttujan potenssiin. Esimerkiksi maanjäristyksen voimakkuuden kasvaminen kymmenkertaiseksi pienentää sen esiintymistodennäköisyyden kymmenenteen osaan – tietyn voimakkuuksisten maanjäristysten esiintymistiheyden sanotaan noudattavan potenssilakia.


title: Sabotage (Chisun kappale)

text: ”Sabotage” on ensimmäinen single Chisun lokakuussa 2011 julkaistulta "Kun valaistun" -albumilta. Single menestyi erinomaisesti: Se oli Chisun ensimmäinen single, joka sijoittui ensimmäiselle sijalle lataus-, single sekä radiolistalla.


title: Sabotage (Chisun kappale)

text: Kappaleelle on myös julkaistu Misko Ihon ohjaama musiikkivideo, joka kuvattiin Pasilassa, Helsingissä 13 kerroksisen talon katolla.


title: Bob McAdoo

text: Robert Allen 'Bob' McAdoo (s. 25. syyskuuta 1951 Greensboro, Pohjois-Carolina) on yhdysvaltalainen ammattiuransa lopettanut koripalloilija. Uransa jälkeen hänet on valittu Basketball Hall of Fameen. McADoo voitti urallaan kaksi NBA-mestaruutta, jonka lisäksi hänet valittiin kerran . Loppu-urallaan hän voitti myös kahdesti Euroliiga-mestaruuden.


title: Bob McAdoo

text: McAdoo pelasi yliopistokoripalloa aluksi Vincennesin yliopistossa, koska hänen arvosanansa eivät riittäneet Pohjois-Carolinan yliopistoon. Kaudeksi 1971–1972 hän onnistui nostamaan arvosanojaan ja pääsi pelaamaan Pohjois-Carolinan yliopiston joukkueeseen. Yliopisto eteni koripallon NCAA:n lopputurnaukseen, jossa se eteni lopulta välieriin saakka. McAdoo osallistui NBA:n vuoden varaustilaisuuteen, jossa Buffalo Braves varasi hänet koko tilaisuuden toisena pelaajana. Ensimmäisellä NBA-kaudellaan McAdoo teki 18,0 pistettä ja otti 9,1 levypalloa ottelua kohden. Saman kauden päätteeksi hänet valittiin . Vuosina 1974–1976 McAdoo voitti kolmesti perättäin sarjan pistetilaston. Tämän myötä hänet valittiin myös kautena 1974–1975 .


title: Bob McAdoo

text: Joulukuussa 1976 McAdoo kaupattiin New York Knicksille. Lähes kolmen pelikauden jälkeen, huhtikuussa 1979, New York kauppasi hänet Boston Celticsille. Hän edusti seuraa loppukauden, mutta syyskuussa 1979 hänet kaupattiin jälleen, tällä kertaa Detroit Pistonsille. McAdoo pelasi seurassa maaliskuuhun 1981 asti, jolloin seura kauppasi hänet New Jersey Netsin organisaatioon. Tätä ennen hän oli kärsinyt lukuisista loukkaantumisista ja tehnyt valituksen pelaajayhdistykselle. New Jerseyssä hänen uransa kääntyi pienoiseen laskuun ja loppukaudella 1980–1981 hän teki ensimmäistä kertaa urallaan alle kymmenen pistettä ottelua kohden. New Jersey yritti tehdä kaudesta 1981–1982 pelaajasopimuksen McAdoon kanssa, mutta koska osapuolet eivät päässet yhteisymmärrykseen, siirtyi hän Los Angeles Lakersiin joulukuussa 1981.


title: Bob McAdoo

text: Korintekovoimastaan huolimatta McAdoo ei ollut onnistunut voittamaan NBA-mestaruutta ennen siirtymistään Los Angeles Lakersiin. Lakersin paidassa hän siirtyi pois aloittavan pelaajan paikalta, joka näytti toimivan paremmin. Kaudella 1981–1982 hän voittikin ensimmäisen NBA-mestaruutensa. Seuraavana kautena McAdoo pelasi tilastollisesti parasta kauttaan sitten vuoden 1980. Hän kärsi jälleen pitkäaikaisesta loukkaantumisesta, mutta johdatti joukkueensa NBA-finaaleihin. Kaudella 1983–1984 hän teki 13,1 pistettä ottelua kohden, jolla hän oli liigan kärkeä penkiltä aloittavien pelaajien tilastossa. Lakers oli jälleen NBA-loppuotteluissa, muttei edelleenkään onnistunut saavuttamaan liiga-mestaruutta. Kaudella 1984–1985 Lakers voitti kolmen kauden tauon jälkeen NBA-mestaruuden.


title: Bob McAdoo

text: Lakers halusi nuorentaa joukkuettaan kaudeksi 1985–1986, eikä tämän myötä jatkanut McAdoon sopimusta. Hän neuvotteli sopimusta Philadelphia 76ersin kanssa koko syksyn 1985, mutta allekirjoitti sopimuksen vasta vuodenvaihteen jälkeen. McAdoo teki loppukautena 10,1 pistettä ottelua kohden. Kauden päätteeksi Philadelphia yritti tehdä uuden sopimuksen hänen kanssaan, mutta tarjous ei miellyttänyt häntä. Tämän myötä McAdoo siirtyi italialaiseen Olimpia Milanoon, koska ei halunnut lopettaa uraansakaan.


title: Bob McAdoo

text: Milanossa McAdoo voitti ensimmäisenä kautenaan Italian-mestaruuden sekä Italian cupin. Joukkue menestyi myös Euroopassa voittaen Euroliiga-finaalissa Maccabi Tel Avivin. McAdoo saavutti Euroliigan-mestaruuden myös vuonna 1988 sekä Italian-mestaruuden vuonna 1989. Vuonna 1990 McAdoo siirtyi Filanto Forlìin. Kausi 1990–1991 oli tilastollisesti hänen paras kautensa Italiassa, sillä hän teki 31,7 pistettä ottelua kohden. Kahden Forlì-kauden jälkeen McAdoo edusti kevätkaudella 1992–1993 Teamsystem Fabrianoa kahdessa ottelussa ennen uransa lopettamista.


title: 200 West Street

text: 200 West Street tai Goldman Sachs Tower on Battery Park Cityssä, Lower Manhattanilla, New Yorkin kaupungissa sijaitseva pilvenpiirtäjä. Lokakuussa 2009 avattu rakennus toimii liikepankki Goldman Sachsin pääkonttorina. Torni on 230 metriä korkea, ja siinä on 43 kerrosta. Enimmillään rakennuksessa työskentelee samanaikaisesti 7500 työntekijää.


title: 200 West Street

text: Rakennus sijaitsee West Side Highwayn varrella Vesey Street- ja Murray Street -katujen välissä. 200 West Streetin lähellä sijaitsevia muita rakennuksia ovat muun muassa World Financial Centerin rakennuskompleksi, Verizon Building, Seven World Trade Center ja One World Trade Center.


title: 200 West Street

text: LEED Gold -statuksen saaneen 200 West Streetin suunnittelijana toimi arkkitehtitoimisto Pei Cobb Freed & Partners pääsuunnittelijanaan arkkitehti Henry Cobb.


title: 200 West Street

text: 200 West Streetin rakennushanke sai paljon taloudellista tukea paikallisviranomaisilta, sillä rakennuksen tontti sijaitsee syyskuun 11. päivän iskujen tuhoalueella. Rakennuksen rakentamiskustannukset olivat noin 2,1 miljardia dollaria.


title: 200 West Street

text: Rakennuksen perustustyöt aloitettiin marraskuussa 2005. Rakennustöissä kohdattiin useita ongelmia vuosien varrella. Joulukuussa 2007 torninosturin nostoköysi katkesi kesken rakennustöiden, minkä johdosta seitsemän tonnia painanut kuorma tippui maahan. Kuorman tippuminen tuhosi kaksi perävaunua ja halvaannutti työmaalla työskennelleen arkkitehdin Robert Woon. Tapahtuman takia rakennustyöt olivat pysähdyksissä useita päiviä.


title: 200 West Street

text: Toukokuussa 2008 tapahtui toinen onnettomuus, kun rakennustöihin kuulunut teräskappale tippui 200 West Streetin 18. kerroksesta läheiselle koripallokentälle, jolla oli pelaamassa lapsia. Kukaan ei loukkaantunut onnettomuudessa, mutta tapahtuman takia New Yorkin viranomaiset määräsivät rakennustyöt pysäytettäväksi määräajaksi. Rakennustyöt jatkuivat muutaman kuukauden päästä.


title: 200 West Street

text: Ensimmäiset työntekijät muuttivat taloon lokakuussa 2009. Goldman Sachsin pääkonttori sijaitsi aiemmin New Yorkissa osoitteessa 85 Broad street ja pankin osakkeidenvaihto tapahtui 1 New York Plaza -pilvenpiirtäjässä.


title: 200 West Street

text: 230 metriä korkena ja 43 kerrosta käsittävän 200 West Streetin yhteenlaskettu lattiapinta-ala on 200 000 neliömetriä. Julkisivu koostuu teräksestä ja lasista. Toimistotilojen lisäksi rakennuksessa on myös kuusi suurikokoista kerrosta, joissa käydään osakkeiden vaihtoa ja -kauppaa. Rakennuksen 11. kerroksessa toimii Sky Lobby -niminen keskus, jossa on konferenssitiloja, kahvila ja rakennuksen työntekijöille tarkoitettu kuntosali. Rakennuksessa toimii myös työntekijöille avoin lukusali.


title: 200 West Street

text: Tornin ilmastointi hoidetaan pohjakerroksessa sijaitsevien 92 jäätä sisältävän tankin avulla. Jään viilentämä ilma virtaa rakennuksen kaikkiin kerroksiin.


title: 200 West Street

text: Rakennuksen sisäänkäyntiaulassa on etiopialaisen taiteilijan Julie Mehretun suunnittelema seinämaalaus.


title: Francisco Fábregas

text: Francisco Fábregas Bosch (s. 1. heinäkuuta 1949 Barcelona) on espanjalainen entinen maahockeypelaaja. Hän kuului hopeaa saaneeseen joukkueeseen vuoden 1980 kesäolympialaisissa Moskovassa. Hän jäi joukkueineen kuudennelle sijalle sekä kesäolympialaisissa 1968 Méxicossa että 1976 Montrealissa, ja lisäksi hän kuului seitsemänneksi sijoittuneeseen joukkueeseen vuoden 1972 kesäolympialaisissa Münchenissä.


title: Francisco Fábregas

text: Monet Fábregasin sukulaiset ovat kilpailleet olympialaisissa. Hän on Kiko Fábregasin isä, ja hänen veljiään ovat Eduardo ja Jorge Fábregas. Lisäksi hän on Alex Fábregasin setä tai eno sekä Juan Quintanan ja Ramón Quintanan serkku.


title: Carl Barksin bibliografia

text: Carl Barksin bibliografia esittelee keskeiset kirjasarjat, joissa on julkaistu suomeksi pelkästään Carl Barksin tarinoita. Katso myös luettelo Carl Barksin sarjakuvatuotannosta.


title: Carl Barksin bibliografia

text: Kaikki Barksin piirtämät Disney-sarjat on julkaistu "The Carl Barks Library" -nimisessä kokoelmassa. CBL ilmestyi ensin 1980-luvulla mustavalkoisena, 30 kovakantista kirjaa käsittävänä kokoelmana. 1990-luvulla CBL julkaistiin värillisenä albumisarjana (141 albumia), jossa jäivät kuitenkin julkaisematta Mummo Ankka- ja Iines Ankka -tarinat. Saksankielisessä albumisarjassa ne ilmestyivät kuten myös Barksin käsikirjoittamat muiden piirtämät sarjat. Myöhemmin Fantagraphics on julkaissut Barksin kokoelmia englanniksi.


title: Carl Barksin bibliografia

text: Osa sarjan teoksista, luettelossa mainittu uusin painos.


title: Carl Barksin bibliografia

text: Jokaiseen osaan kuuluu kolme nidettä.


title: Carl Barksin bibliografia

text: Sisältää Barksin alkuperäissarjoja ja Don Rosan niille tekemiä jatko-osia.


title: Rakkaus on.

text: ”Rakkaus on.” on suomalaisen poplaulaja Antti Tuiskun kappale, joka julkaistiin singlenä 18. helmikuuta 2013. Kappale on Tuiskun toukokuussa 2013 julkaistun yhdeksännen studioalbumin ensimmäinen single. Kappaleen musiikkivideo julkaistiin samana päivänä itse singlen kanssa.


title: Pei Cobb Freed & Partners

text: Pei Cobb Freed & Partners LLP on yhdysvaltalainen, kansainvälisesti toimiva arkkitehtitoimisto, jonka pääkonttori sijaitsee New Yorkin kaupungissa. Toimisto on toiminut suunnittelijana erilaisissa rakennushankkeissa yli sadassa kaupungissa eri puolilla maailmaa. Pei Cobb Freed & Partners on saanut lukuisia palkintoja suunnitelmistaan (mm. 24 American Institute of Architects -instituutin myöntämää palkintoa ja Chicago Architecture Award).


title: Pei Cobb Freed & Partners

text: Yritys, alun perin nimeltään I. M. Pei & Partners, perustettiin vuonna 1955, ja sen perustajana toimivat arkkitehdit I. M. Pei, Eason H. Leonard ja Henry N. Cobb. Toimistossa työskentelee nykyisin noin 80 suunnittelijaa.


title: Halcrow Group

text: Halcrow Group Limited on brittiläinen, maailmanlaajuisesti toimiva insinööri- ja rakennustoimisto, jonka kotipaikkana toimii Lontoo. Vuonna 1868 perustettu Halcrow on yksi Britannian suurimmista insinööritoimistoista.


title: Halcrow Group

text: Yritys on ollut mukana monissa kansainvälisissä rakennusprojekteissa, joita ovat muun muassa Second Severn Crossing, Toronton Pearsonin kansainvälinen lentoasema, Šeikki Zayedin moskeija, High Speed 1 ja Abu Dhabin kansainvälinen lentoasema.


title: Andrea Morassi

text: Andrea Morassi (s. 30. elokuuta 1988 Tolmezzo, Italia) on italialainen mäkihyppääjä.


title: Jake Shields

text: Jake Sequoyah Shields (s. 9. tammikuuta 1979 Summertown, Tennessee) on yhdysvaltalainen vapaaottelija. Hän on saavuttanut urallaan useita mestaruuksia eri organisaatioissa. Shields voitti Shooton välisarjan mestaruuden vuonna 2003, EliteXC:n välisarjan mestaruuden 2008 ja Strikeforcen keskisarjan mestaruuden 2009. Hän otteli myös UFC:n mestaruudesta 2011, mutta hävisi kamppailun Georges St-Pierrelle.


title: Kent Nagano

text: Kent Nagano (s. 22. marraskuuta 1951) on yhdysvaltalainen kapellimestari. Hän opiskeli musiikin lisäksi myös sosiologiaa ja oikeustiedettä kotiosavaltiossaan Kaliforniassa.


title: Kent Nagano

text: Nagano nimitettiin vuonna 1978 Berkeleyn sinfoniaorkesterin musiikilliseksi johtajaksi, jona hän toimi vuoteen 2008. Hän toimi vuosina 1988–1998 Opéra National de Lyonin ja vuosina 1991–2000 Hallé-orkesterin musiikillisena johtajana. Vuosina 2000–2006 Nagano oli Deutsches Symphonie-Orchester Berlinin taiteellinen johtaja ja pääkapellimestari; hän myös toimi 2001–2003 Los Angelesin oopperan pääkapellimestarina ja vuosina 2003–2006 musiikillisena johtajana. Vuonna 2006 hänestä tuli sekä Montrealin sinfoniaorkesterin että Baijerin valtionoopperan musiikillinen johtaja.


title: Kent Nagano

text: Vuonna 1982 Nagano piti Berkeleyn sinfoniaorkesterin kanssa Hans Pfitznerin oopperan "Palestrina" ensimmäisen esityksen Yhdysvalloissa. Hän myös kantaesitti muun muassa Péter Eötvösin "Three Sistersin", John Adamsin "Klinghofferin kuoleman" ja Kaija Saariahon "Kaukaisen rakkauden". Nagano on saanut levytyksillään muiden palkintojen ohessa useita Grammyja. Hänestä tuli vuonna 1992 Ordre des Arts et des Lettres'n upseeri, ja vuonna 2008 hän sai Nousevan auringon ritarikunnan tunnustuksen (4. luokassa). Hän on Montrealin ja McGill-yliopistojen kunniatohtori.


title: Kent Nagano

text: Pianisti Mari Kodama on Naganon puoliso.


title: Pascal Rogé

text: Pascal Rogé (s. 6. huhtikuuta 1951 Pariisi) on ranskalainen pianisti.


title: Pascal Rogé

text: Rogé pääsi vuonna 1962 Pariisin konservatorioon saatuaan tätä ennen opetusta äidiltään. Hän piti 18-vuotiaana resitaaleja sekä Pariisissa että Lontoossa, ja vuonna 1971 hän voitti ensimmäisen palkinnon Long–Thibaud-kilpailussa. Hän aloitti vuonna 1974 esiintymisen Yhdysvalloissa. Hän on saavuttanut menestystä myös kiertueillaan Australiassa ja Japanissa.


title: Pascal Rogé

text: Rogé on levyttänyt Debussya, Ravelia, Poulencia, Satieta, d'Indya ja Saint-Saënsia, mutta myös Haydnin, Mozartin, Brahmsin ja Beethovenin teoksia. Levyttämällä Ravelin konsertot Rogé voitti Grand Prix du Disquen ja Edison-palkinnon. Vuonna 1988 hän voitti Gramophone-palkinnon Poulenc'n pianoteosten levytyksellä, ja vuonna 1997 hän voitti saman palkinnon Chantal Juillet'n ja Truls Mørkin kanssa levytetystä kamarimusiikista.


title: Pascal Rogé

text: Rogé on kiertänyt ja esiintynyt myös vaimonsa Ami Rogén kanssa.


title: Hitit (Petri & Pettersson Brass)

text: Hitit on suomalaisen Petri & Pettersson Brass -yhtyeen albumi vuodelta 2007.


title: Hitit (Petri & Pettersson Brass)

text: Suuri osa albumin kappaleista on uusia versioita yhtyeen aikaisemmista menestyslevytyksistä. Lisäksi mukana on konserteissa yleisön suosikeiksi muodostuneita kappaleita.


title: Hitit (Petri & Pettersson Brass)

text: Levy-yhtiö on Poptori ja tuotannossa mukana on ollut Elap A/S. Kansitaiteesta on vastannut T. Kerminen. Kokoelma on osa Poptorin artistiklassikot-sarjaa.


title: Hitit (Petri & Pettersson Brass)

text: Albumia tehtäessä kitaristi Ari "Aku" Pettersson menehtyi elokuussa 2006. Tällä albumilla oleva kappale "Kalifornian unet" jäi hänen viimeisekseen, kuten Arin veli Petri Pettersson toteaa laatimassaan kansitekstissä.


title: Hitit (Petri & Pettersson Brass)

text: Petri Petterssonin lisäksi laulusolisteina toimivat Heikki Pettersson ("Louie Louie") ja Ari Pettersson ("Kalifornian unet").01. Maalaismaisema – 4:10


title: Hitit (Petri & Pettersson Brass)

text: 02. Sylvian äiti – 4:11


title: Hitit (Petri & Pettersson Brass)

text: 03. Louie Louie – 4:30


title: Hitit (Petri & Pettersson Brass)

text: 04. Hei beibi – 3:19


title: Hitit (Petri & Pettersson Brass)

text: 05. Angie – 4:45


title: Hitit (Petri & Pettersson Brass)

text: 06. Päättömällä pollella – 3:41


title: Hitit (Petri & Pettersson Brass)

text: 07. Nuoruus – 3:54


title: Hitit (Petri & Pettersson Brass)

text: 08. Sait pelkkää sympatiaa – 3:12


title: Hitit (Petri & Pettersson Brass)

text: 09. Sinun vain siksi oon – 4:05


title: Hitit (Petri & Pettersson Brass)

text: 10. Sait miehen muuttumaan – 4:27


title: Hitit (Petri & Pettersson Brass)

text: 11. Rakkaus on tahdoton – 3:09


title: Hitit (Petri & Pettersson Brass)

text: 12. Kalifornian unet – 3:04


title: Hitit (Petri & Pettersson Brass)

text: 13. Iltapäivän tango – 3:03


title: Hitit (Petri & Pettersson Brass)

text: 14. Viatonten valssi – 3:20


title: Hitit (Petri & Pettersson Brass)

text: 15. Halki taivaan, halki maan – 4:24 (bonuskappale)


title: Lemonhead

text: Lemonhead on Ferrara Candy Companyn kehittämä makeinen. Lemonheadit ovat pyöreitä, sitruunanmakuisia makeisia, joissa on makea pinnoite, pehmeän hapan kuori ja kova sisäosa.


title: Lemonhead

text: Makeisten valmistus tapahtuu samalla kylmäpanorointiprosessilla, jolla valmistetaan myös esimerkiksi vuodesta 1962 lähtien tehtyjä Red Hotseja. Niitä on myyty yleisesti niiden normaalissa 1 senttimetrin koossa, mutta niistä on valmistettu myös 3 senttimetrin kokoisia versioita.


title: Lemonhead

text: Sittemmin Ferrara Pan on tuonut kaikki heidän hedelmänmakuiset karkit johdonmukaisen nimeämiskäytännön alaisiksi: Lemonheadit, Grapeheadit (ennen Alexander the Grape), Cherryheadit (ennen Cherry Chan/Cherry Clan), Melonheadit (ennen Mr.Melon), Appleheadit (ennen Johnny Apple Treats) ja Orangeheadit.


title: Siegbert Rampe

text: Siegbert Rampe (s. 9. helmikuuta 1964 Pforzheim) on saksalainen cembalisti, urkuri, pianisti ja musiikintutkija.


title: Siegbert Rampe

text: Rampe opiskeli musiikkia Stuttgartissa, Amsterdamissa ja Salzburgissa opettajinaan Kenneth Gilbert, Ton Koopman ja Ludger Lohmann. Vuonna 1988 hän perusti barokkiorkesteri La Stravaganza Hamburgin (myöhemmiltä nimiltään La Stravaganza Salzburg ja Nova Stravaganza), jonka kanssa levytti Johann Sebastian Bachin, Anton Adam Bachschmidin, Christoph Graupnerin, Georg Friedrich Händelin, Johann Melchior Molterin ja muiden barokkisäveltäjien teoksia Ambitus-, MDG Gold- ja Saphir-levymerkeille. Vuosina 1997–2004 Rampe toimi cembalon- ja fortepianonsoiton professorina Folkwang-korkeakoulussa Essenissä, vuosina 2000–2003 lisäksi Mozarteumissa Salzburgissa. Vuosina 2005–2007 hän oli vierailevana professorina Arizonan valtionyliopistossa, mutta palasi perhesyistä Saksaan, jossa toimi musiikinopettajana ensin Uelzenin Herzog-Ernst-lukiossa ja vuodesta 2009 Mannheim-Neckaraun steinerkoulussa. Vuosina 2014–2016 Rampe oli Backnangin evankelis-luterilaisen Matteuksenkirkon urkuri.


title: Siegbert Rampe

text: Siegbert Rampe on lukuisilla levyillään tehnyt rohkeita uudelleentulkintoja barokin ja klassiikan kauden musiikista, ja erityisesti hänen kaksi kokonaislevytystään Wolfgang Amadé Mozartin klaveriteoksista mm. cembaloa ja klavikordia käyttäen ja teoksia epätavanomaisen runsaasti koristellen ovat jakaneet niin kriitikoiden kuin musiikinharrastajien mielipiteitä. Rampen laaja kirjallinnen toiminta on kohdistunut 1600–1700-lukujen musiikin esityskäytäntöihin, ja saman ajan musiikki on myös hänen tieteellisesti toimittamiensa lukuisten nuottilaitosten pääasiallisena sisältönä.


title: Keijo Laitinen

text: Keijo Laitinen (1934–2009) oli suomalainen muusikko ja sovittaja, joka vaikutti Kotkassa. Juha Vainio teki Laitisen kunniaksi kappaleen ”Vanha salakuljettaja Laitinen”.


title: Isot Hitit Suurelta Vuosikymmeneltä

text: Isot Hitit Suurelta Vuosikymmeneltä on suomalaisen Poptori-yhtiön vuonna 2000 julkaisema kokoelma eri esittäjien menestyskappaleista, jotka ovat alun perin 1960-luvulta. Äänitykset eivät kuitenkaan ole alkuperäisversioita, vaikka asiaa ei ole kansitekstissä mainittukaan. Esimerkiksi Vanilla Fudgen ja Donovanin esittämät kappaleet ovat myöhempiä konserttiäänitteitä.


title: Isot Hitit Suurelta Vuosikymmeneltä

text: Kappaleiden oikeudenomistaja on Digimode Entertainment Ltd., UK.


title: Isot Hitit Suurelta Vuosikymmeneltä

text: Kokoelma on osa Poptorin parhaat -sarjaa. Kansitaiteen suunnittelusta on vastannut Studio Zeeman & Burger, Amsterdam.


title: Isot Hitit Suurelta Vuosikymmeneltä

text: CD-levyn mukana on nelisivuinen kansipaperi, jonka sisäsivuilla Erkki Puumalainen esittelee Poptorin toimintafilosofiaa.


title: Ekhinadit

text: Ekhinadit () on Kreikan saariryhmä, joka kuuluu Jooniansaariin ja jonka saaret sijaitsevat Joonianmeressä Aitolia-Akarnanian länsirannikon edustalla. Saariryhmän suurimmat saaret ovat Petalás, Oxeía ja Drakonéra. Saariryhmä on asumaton (2011). Hallinnollisesti saaret kuuluvat joko Kefalonián tai Ithakan kuntaan ja Jooniansaarten alueeseen.


title: Ekhinadit

text: Saariryhmä jaetaan edelleen kolmeen osaan. Pohjoisimmat saaret muodostavat saariryhmän nimeltä "Drakonéres" (Δρακονέρες), keskiosan saaret ryhmän nimeltä "Modía" (Μοδία) ja eteläosan saaret ryhmän nimeltä "Ouniádes" (Ουνιάδες).


title: Ekhinadit

text: Historiassa saariryhmä on ollut Ekhinadien ja Lepanton taisteluiden näyttämö. Qatarin emiiri osti vuonna 2013 kuusi Ekhinadien saarta.


title: Keijo Johannes Laitinen

text: Keijo Johannes Laitinen on espoolainen säveltäjä ja sanoittaja, jonka tuotoksia ovat levyttäneet Markku Aro, Charlie's, Eija Sinikka, Anna Eriksson, Rainer Friman, Henri Hurme, Juhamatti, Lea Laven, Tarja Lunnas, Tomi Markkola, Anneli Mattila, Arto Nuotio, Teuvo Oinas, Maarit Peltoniemi, Charles Plogman, Kake Randelin, Merja Raski, Arja Sipola, Marita Taavitsainen, Reijo Taipale, Kari Tapio, Jonna Tervomaa, Jamppa Tuominen ja Tarja Ylitalo.


title: Lähde (lehti)

text: Lähde-lehti on Medialähetys Sanansaattajien julkaisema lehti, joka on suunnattu kristillisen medialähetystyön tukijoille ja muille lähetystyöstä kiinnostuneille. Se myös jakaa tietoa seurakuntien ja kristillisten järjestöjen työntekijöille. Ajankohtaisaiheiden lisäksi lehdessä on raamattuopetusta, henkilöhaastatteluja sekä tietoa Medialähetys Sanansaattajien toiminnasta.


title: Lähde (lehti)

text: Lehti on ilmestynyt aikaisemmin nimellä "Menkää siis". Lehti ilmestyy viidesti vuodessa, ja sen päätoimittajana on Juha Auvinen.


title: Sixlets

text: Sixlets on kokoelma pieniä, SweetWorksin omistuksen alla olevan Oak Leaf Confectionsin valmistamia suklaanmakuisia makeisia. Suklaanmakuiset sisäosat on tehty kaakaon ja johanneksenleipäpuun seoksesta, joka antaa makeisille väitetyn "mallaksen" maun. Niitä myydään pääasiassa ohuissa sellofaanipakkauksissa, jotka pitävät ne putkimaisessa järjestyksessä.


title: Sixlets

text: Makeisia valmistetaan viitenä eri värinä ja ne ovat: punainen, ruskea, keltainen, vihreä ja oranssi. Pääsiäisenä valikoimaan kuuluu myös valkoisia, vaaleanpunaisia ja sinisiä makeisia, jotka kuitenkin syrjäyttävät aina punaiset ja ruskeat makeiset väliaikaisesti pois kokoelmasta. Toinen valikoima on jouluvalikoima, johon kuuluu ainoastaan punaisia, vihreitä ja valkoisia makeisia. Myös halloweenina on myyty omaa versiota, johon kuuluu vain ruskeita ja oransseja makeisia. Joissakin erikoismyymälöissä Sixletsejä voi löytää myös sen värisinä, joita ei löydy tyypillisestä valikoimasta - limenvihreä, musta, vaaleanpunainen jne. - samaan tyyliin kuin M&M's:llä.


title: Michał Kwiatkowski

text: Michał Kwiatkowski (s. 2. kesäkuuta 1990 Działyń, Kujavia-Pommerin voivodikunta, Puola) on puolalainen maantiepyöräilijä ja maailmanmestari vuodelta 2014. Hän kilpaili Caja Rural -joukkueessa 2010, Team RadioShackissa 2011, Omega Pharma-Quick Step / Etixx-Quick Step -tallissa 2012–2015 ja on vuodesta 2016 edustanut Team Skyta.


title: Michał Kwiatkowski

text: Kwiatkowski voitti maantieajon maailmanmestaruuden Ponferradan MM-kilpailuissa 2014 karattuaan kärkiryhmästä viimeisessä nousussa. Hän voitti toiseksi tulleen Simon Gerransin yhdellä sekunnilla. Hän voitti Amstel Gold Racen 2015 oltuaan loppukirissä paras ennen Alejandro Valverdea ja Michael Matthewsia. Hän voitti 2017 Milano–San Remo -suurklassikon kukistettuaan loppukirissä irtiottokumppaninsa Peter Saganin ja Julian Alaphilippen. Seuraavana vuonna hän voitti Tirreno–Adriaticon kokonaiskilpailun 24 sekunnin erolla Damiano Carusoon. Strade Bianche -kilpailun hän on voittanut 2014 ja 2017, Clásica de San Sebastiánin 2017 ja Puolan ympäriajon 2018.


title: Michał Kwiatkowski

text: Lähteet: Cyclingbase, Cycling Archives


title: Luettelo maaöljyntuottajavaltioista

text:
Tämä on luettelo valtioista maaöljyn tuottajista. Kaikki öljyntuottaja valtioiden raakaöljyn tuotanto määritellään barreleissa. Luettelossa ei ole biokaasun tai maakaasun tuotantoa. Luettelossa on myös osavaltioita ja merentakaisia alueita. Vuonna 2014 Yhdysvallat nousi maailman suurimmaksi öljyntuottajaksi.
Kansainvälisen energiajärjestön tietojen mukaan maailman 63 prosentista maaöljystä on 10 valtioiden alueella ja ne ovat järjestyksessä:


title: Slippin’ and Slidin’

text: Slippin’ and Slidin’ on Little Richardin, Eddie Bon, Al Collinsin ja James Smithin kirjoittama musiikkikappale. Sen julkaisi Eddie Bo nimellä ”I’m Wise” vuonna 1956, mutta kappale tunnetaan parhaiten Little Richardin esittämänä ”Slippin’ and Slidin’” -nimisenä versiona. Se julkaistiin singlekappaleen ”Long Tall Sally” B-puolella samana vuonna. Kappale ilmestyi myös hänen esikoisalbumillaan "Here’s Little Richard".


title: Slippin’ and Slidin’

text: ”Slippin’ and Slidin’” ylsi Yhdysvaltain Billboard Hot 100 -listalla sijalle 33 ja R&B Singles -listalla sijalle 2.


title: Slippin’ and Slidin’

text: Kappaleesta tehtyihin cover-versiohin lukeutuvat muun muassa Buddy Hollyn, Otis Reddingin, Johnny Winterin ja John Lennonin esitykset.


title: Saarnio

text: Saarnio on suomalainen sukunimi. Se on muun muassa seuraavilla henkilöillä:


title: Eric Aho

text: Eric Aho (s. 1966 Melrose, Massachusetts, Yhdysvallat) on Yhdysvaltain itärannikolla Vermontissa asunut ja nykyisin New Yorkissa asuva amerikansuomalainen taidemaalari. Hän on opiskellut ja opettanut myös muun muassa Suomessa ja Irlannissa. Eric Aho tunnetaan maisemamaalauksistaan.


title: Eric Aho

text: Eric Aho valmistui Massacusetts College of Artista, Bostonista taiteen kandidaatiksi vuonna 1988. Hän jatkoi opiskeluaan Lontoossa Central School of Art and Designissa 1986–1988 ja Instituto Superior de Artessa Havanassa, Kuubassa 1988–1989. Hän suoritti myös jatkotutkinnon Lahden taidekoulussa 1991–1992.


title: Eric Aho

text: Opettajana ja luennoitsijana Eric Aho on toiminut muun muassa Yhdysvalloissa, Suomessa ja Irlannissa.


title: Eric Aho

text: Aho on osallistunut lukuisiin yhteisnäyttelyihin Yhdysvalloissa vuodesta 1988 alkaen ja yksityisnäyttelyihin vuodesta 1991 alkaen.


title: Eric Aho

text: Suomessa Eric Ahon maalauksia oli esillä Galerie Pelinillä Helsingissä vuonna 1994 ja 1998 Oulun taidemuseossa. Helsingissä hänen töitään oli esillä gallerianäyttelyissä myös 1999 ja 2003. Hän toimi vierailevana luennoitsijana Kuusamossa 1992 ja Taideteollisessa korkeakoulussa Helsingissä 1993 ja 1994.


title: Eric Aho

text: Eric Aho erikoistui taidekoulutuksessaan taidegrafiikkaan ja teki aluksi litografioita ja monotypioita. Tuotannon suurin osa on kuitenkin ollut maalauksia ja varsinkin öljyvärimaalauksia.


title: Eric Aho

text: Suhde Suomeen ja oleskelu isänsä synnyinmaassa synnytti ajatuksen maiseman ja muistin yhdistämisestä. Haastattelussaan Eric Aho kertoo suomalaissyntyisen isänsä asuneen hyvin suuressa ja tiiviissä suomalaisessa yhteisössä Länsi-Massachusettsissa. Isän tarinat ovat jääneet Eric Ahon mieleen, muun muassa kokemukset jään nostosta talvella. Jää sahattiin ja lastattiin juniin, ja lähetettiin esimerkiksi Bostoniin tai Worchesteriin. Isä kertoi tarinan jään nostosta muutamaa tuntia ennen kuolemaansa ja Ericin mieleen jäivät höyryvetureiden äänet, märän villan haju, kohmeiset sormet ja ilmassa oleva suomenkieli, kahvin haju, ja tietysti sahan pelottava surina ja jään halkeaminen.


title: Eric Aho

text: Viime vuosina Ahon työt ovat perustuneet välittömän havaitsemisen sijaan yhä enemmän muistiin ja kokemuksellisuuteen perustuvaan maiseman lähestymistapaan.


title: Eric Aho

text: Donald Kuspitin mukaan Aho on luonnonmukaisen subliimin mestari, mutta hän tajuaa, että voimakkaasti koetusta luonnosta tulee hämmästyttävän abstraktia, joka ei menetä konkreettisuuttaan. Kuspit on kuvannut Eric Ahoa ylevän täyteläisyyden taiteilijana. Hänen mukaansa Aho palauttaa maalauksissaan ylevyyden takaisin luontoon, viitaten sen abstraktiin rakenteeseen menettämättä sen konkreettista täyteläisyyttä. Kuspit toteaa, että myös valo on Ahon töiden teema, ja se on abstraktia ja samanaikaisesti konkreettista, loputonta ja lopullista, etäistä ja läheistä.


title: Eric Aho

text: Eric Ahon teoksia on seuraavissa julkisissa taidekokoelmissa: The Art Complex Museum, Duxbury, Massachusetts; Ballinglen Arts Foundation, Ballycastle; County Mayo, Irlanti, The Boston Public Library; Dartmouth College, Hanover, New Hampshire; Fine Arts Museums of San Francisco; Fleming Museum, Vermontin yliopisto, Burlington; The Metropolitan Museum of Art, New York; kulttuuriministeriö, Havanna, Kuuba; Museum of Fine Arts, Boston; National Academy Museum, New York; National College of Art, Oslo; The New York Public Library; Ogunquit Museum of American Art, Maine; Oulun taidemuseo; Provincetown Art Association and Museum, Maine; Springﬁeld Art Museum, Missouri; Tufts University, Medford, Massachusetts; University of Cape Town, Cape Town, Etelä-Afrikka.


title: Maanjako

text: Maanjako on toimitus, jossa maa jaetaan kahden tai useamman omistajan kesken. Muinoin kylien ja yksittäistalojen asukkaat ottivat erämaasta hallintaansa laajoja-alueita metsälläkäyntiä ja kaskiviljelyä varten. He rajoittivat oman alueensa hakkaamalla puihin merkkejä enemmän tai vähemmän tarkasti. Tätä varhaisinta maanjakotapaa kutsutaan lohkojaoksi.


title: Maanjako

text: Ajan mittaan vakaantui peltoviljelys ja pellot jaettiin osamiesten kesken todennäköisesti kylvömäärän mukaan.


title: Maanjako

text: Ruotsin vallan mukana Suomeen tuli aurinko- eli ilmansuuntajako, jota alettiin kutsua sarkajaoksi. Aurinkojako on vanhin lainsäätelemä maanjakotoimitus Suomessa, jonka nimi juontuu kapeiden sarkojen jakamisesta auringon kulkusuunnan mukaisesti samassa järjestyksessä kuin talot olivat itse kylässä. Jakotavan säännökset koskivat vain viljelymaata, metsät ja vesialueet jäivät sen ulkopuolelle. Aikaa myöten aurinkojako havaittiin hankalaksi ja epätaloudelliseksi tavaksi viljellä maata, koska se johti vainiopakkoon. 1700-luvulla alkoi ilmetä vaatimuksia, joiden mukaan viljelykset tulisi koota yhdeksi kokonaisuudeksi talon lähelle. Jotta tämä oli mahdollista, ryhmäkylän taloja piti siirtää etäämmälle viljelyalueen laidoille. Uudistuksen voimakkaimpana esitaistelijana toimi Ruotsi-Suomen maanmittauslaitoksen päällikkö Jakob Faggot.


title: Maanjako

text: Ruotsin valtiopäivät käsitteli maareformia vuosina 1746–1747 maataloustuotannon tehostamiseksi. Kauppataseen tasapainottamiseksi, pidettiin välttämättömänä oman viljantuotannon lisäämistä. Jakob Faggot oli samoihin aikoihin esittänyt julkaistussa kirjassaan maanjaon uudistusta, jonka esikuva oli pääosin peräisin Englannista. Faggotin esitys sai voimakasta kannatusta eri säädyissä, ainoastaan talonpojat epäilivät sitä, mutta lopulta hekin alkoivat taipua isojaon kannalle. Toimeenpaneva asetus uudistuksesta annettiin vuonna 1757.


title: Maanjako

text: Sarkajakoa koskevat säännökset olivat peräisin maakuntalaista ja olivat vielä mukana vuoden 1734 laissa. Jakoperusteena käytettiin äyriä, puntaa, manttaalia tai kyynärää. Tiluspalstojen lukumäärän vähentämiseksi ja järjestämiseksi yhtenäisemmiksi, annettiin 1700-luvun loppupuolella uusia säännöksiä maanjaosta, jota alettiin kutsua isojaoksi. Isojaot aloitettiin Suomessa vuonna 1749. Isojakotoiminta alkoi Suomessa ensimmäisenä Pohjanmaalla, Lounais- ja Etelä-Suomessa. Näillä alueilla uudistus saatiin lähes kokonaisuudessaan suoritettua 1800-luvun alkupuolella muutamia poikkeuksia lukuun ottamatta.


title: Maanjako

text: Ensimmäinen isojakoa koskeva asetus säädettiin 1757, seuraava 1775 ja kuninkaan selitys vuonna 1777. Asetuksien tarkoituksena oli kumota sarkajaot ja koota talon tilukset yhdeksi kokonaisuudeksi. Kylän metsämaasta lohkaistiin kotitaloustarpeeseen sopiva määrä metsää, loppuosan jäädessä valtiolle liikamaaksi. Niistä muodostettiin uudistaloja tai ne jäivät kruununmetsiksi.


title: Maanjako

text:
Säännökset isojaosta olivat erittäin epätäsmällisiä ja isojakotoiminta oli aluksi hyvin varovaista, jolloin talojen palstaluku jäi liian suureksi, tämän vuoksi annettiin vuonna 1848 maanmittausohjesääntö, joka sisälsi käytännöllisemmät ohjeet maanjaosta. Ohjesääntö oli osittain lailla ja asetuksilla muutettuna voimassa aina vuoteen 1916, jolloin maanjakoa koskeva lainsäädöntö kokonaan uudistettiin. Tämän lain mukaan voitiin myös vesialueet jakaa sekä täydentää isojakoa uusjaolla, halkoa ja lohkoa. Kahta viimeksi mainittua kutsutaan maatilan osittamiseksi. Vuonna 1926 laadittu asetus muutti kaikki palstatilat lohkotiloiksi.
Maanjakotoimituksen suoritti maanmittausinsinööri kahden uskotun miehen avustuksella. Määräys toimitukselle saatiin maaherralta.


title: Maanjako

text: Alkukokouksen jälkeen toimenpiteet voitiin jakaa kolmeen pääryhmään: jakokunnan muodostaminen, valmistelu- ja käytäntöönpanotoimet.


title: Maanjako

text: Kun jakoa alettiin toimittaa, määriteltiin ensimmäisenä jakokunnan laajuus piirirajankäynnillä, mikäli sitä ei oltu jo aikaisemmin suoritettu tai se oli muutoin epäselvä.


title: Maanjako

text: Valmistelutoimenpiteisiin kuuluivat myös alueiden mittaus ja kartalle pano, jollei karttaa ollut valmiiksi olemassa. Valmisteluun sisältyi myös liikamaan erottaminen, verollepano, jyvitys ja nautintaselitelmän laatiminen, josta selvisi, mitkä etuisuudet ovat talojen ja mitkä puolestaan kylän yhteisiä. Tämän jälkeen ratkaistiin kysymykset jakoperusteista ja yhteisiksi jäävistä alueista. Toimitusinsinööri vahvisti osittelun kartalle.


title: Maanjako

text: Valmistelutoimenpiteiden jälkeen ryhdittiin täytäntöönpanotoimenpiteisiin, jolloin jakolinjat ja jakorajat lopullisesti merkittiin kartalle ja laadittiin jakokirja, josta selvisi mitä tiluksia kukin tila oli saanut. Tämän jälkeen jako selvitettiin asianosaisille sekä toimitettiin kartan mukaan rajankäynti ja rajojen pyykitys. Pyykityksen jälkeen vahvistettiin osakasten väliset korvaukset talon siirtämisestä, viljelyksistä ja pystymetsästä. Lopuksi jakotoimitus julistettiin päättyneeksi ja annettiin valitusosoitus.


title: Maanjako

text: Jakotoimituksen saatua lainvoiman, lähetettiin asiakirjat läänin maanmittauskonttoriin tarkistettaviksi. Mikäli jako hyväksyttiin siellä, se merkittiin maarekisteriin, jolloin sille syntyi lainvoima. Lainvoimainen jako oli toimitusinsinöörin kuulutettava julkisesti.


title: Maanjako

text: Maanjakotoimituksesta valitettiin maanjako-oikeuteen ja edelleen sen päätöksestä korkeimpaan oikeuteen. Maaherran päätöksestä puolestaan valitettiin korkeimpaan hallinto-oikeuteen.


title: Yohio

text: Yohio (oik. Kevin Johio Lucas Rehn Eires; s. 12. heinäkuuta 1995 Sundsvall) on ruotsalainen laulaja-lauluntekijä.


title: Yohio

text: Yohio osallistui Ruotsin vuoden 2013 Melodifestivaleniin kappaleella ”Heartbreak Hotel” ja sijoittui loppukilpailussa toiseksi. Yohio oli mukana kilpailussa myös vuonna 2014, jolloin hän sijoittui finaalissa kuudenneksi kappaleella ”To the End”.


title: Yohio

text: Musiikkiuransa lisäksi Yohio on myös näytellyt musikaaleissa ja esimerkiksi SVT:n televisiosarjassa "Maan povessa" vuonna 2015.


title: Yohio

text: Hänen isänsä on kitaristi Tommy Rehn, joka on soittanut muun muassa metalliyhtyeissä Angtoria ja Corroded. Hän toimii myös Yohion managerina.


title: Hammassilli

text: Hammassilli ("Denticeps clupeoides") on sillikaloihin kuuluva makean veden kalalaji, jota elää Länsi-Afrikan joissa. Se on hammassillien heimon ("Denticipitidae") ainoa laji.


title: Hammassilli

text: Hammassilli voi kasvaa 15 cm pitkäksi, mutta jää typpillisesti noin 6 cm:n mittaiseksi. Ruumiinrakenteeltaan kala on pitkulainen, ja sen tuntomerkkejä ovat hyvin pitkä peräevä ja pään hammasmaiset suomut. Rinta- ja vatsaevät ovat pienet. Väritykseltään hammassilli on selästä tummanharmaa, kyljistä vihertävän hopeanharmaa ja vatsasta valkoinen. Selässä kulkee tummempi juova. Hammassilli on yksi alkeellisimpia sillikaloja.


title: Hammassilli

text: Hammassilliä tavataan Mungojoessa Kamerunissa, Nigerjoen suistossa Nigeriassa ja Ouémé-joessa Beninsissä. Laji elää jokien keskialueilla, missä virtaus on voimakkain. Hammassilliä uhkaa elinympäristön laadun heikkeneminen ja se luokitellaan vaarantuneeksi lajiksi.


title: Dynamiikka (täsmennyssivu)

text: Dynamiikka voi tarkoittaa seuraavia asioita:


title: Haiyuanin maanjäristys 1920

text: Haiyuanin maanjäristys 1920 oli maanjäristys, joka tapahtui 16. joulukuuta 1920 Haiyuanin maakunnassa Ningxian alueella Kiinassa. Pelkästään Haiyuanissa kuoli yli 70 000 ihmistä, mikä oli 59 % maakunnan väestöstä.


title: Nate Ruess

text: Nathaniel Joseph ”Nate” Ruess (s. 26. helmikuuta 1982 Iowa City, Iowa) on yhdysvaltalainen indie/indie rock -laulaja-lauluntekijä. Ruess toimii Fun.-yhtyeen laulajana. Aiempina vuosina hän on toiminut The Format -yhtyeen solistina. Ruess perusti Fun.-yhtyeen vuonna 2008 Andrew Dostin ja Jack Antonoffin kanssa. Yhtyeen kappale ”We Are Young” oli yksi vuoden 2012 suosituimpia kappaleita. Hän lauloi myös Pinkin kanssa dueton ”Just Give Me a Reason”.


title: Nate Ruess

text: Ruess julkaisi ensimmäisen singlensä sooloartistina 23. helmikuuta 2015.


title: Willem Kieft

text: Willem Kieft (syyskuu 1597 – 27. syyskuuta 1647) oli kuudes kuvernööri Uusissa Alankomaissa, hollantilaisten siirtokunnassa Pohjois-Amerikassa. Hänen virkakautensa kattoivat vuodet 1638–1647. Kieft muodosti siirtokunnassa kahdentoista miehen neuvoston, mutta jätti yleensä huomiotta muiden jäsenten neuvot. Kieft tunnettiin parhaiten intiaaneihin kohdistuvan diplomatian täydellisestä puuttumisesta. Jo virkauransa alussa hän laittoi nykyisen Manhattanin ja New Jerseyn delawaret maksamaan veroa. Kieftin määräyksestä suoritetut verilöylyt Pavoniassa ja Corlear’s Hookissa helmikuussa 1643 ovat saaneet osakseen paljon kielteistä kritiikkiä.


title: Willem Kieft

text: Kieft erotettiin virastaan 1646 ja hänen seuraajakseen valittiin Peter Stuyvesant.


title: Willem Kieft

text: Kieftin saapuminen Uuteen Amsterdamiin 28. maaliskuuta 1638 otettiin vastaan suurin odotuksin. Edellinen kuvernööri Wouter Van Twiller ei ollut onnistunut pitämään yllä järjestyssääntöjä vaan yleinen kurittomuus oli levinnyt kaupunkiin. Kieftistä odotettiin siirtokunnan moraalin pelastajaa ja hänet oli palkattu osittain juuri kurinpidollisten ansioidensa vuoksi. Uusi Amsterdam käsitti tuolloin noin 80–90 rakennusta, joissa oli vähän yli 400 asukasta. Suurin osa väestöstä oli peräisin Brasiliasta ja Länsi-Intian saaristosta. Kaupungin kadut muodostuivat itään ja etelään kulkevista kapeista poluista ja turkiskaupan ohella tärkeimmät tulolähteet olivat oluen ja alkoholin myynti.


title: Willem Kieft

text: Ensimmäisen virkavuotensa aikana Kieft joutui selvittämään yli 40 rikosta; näistä suurin osa oli varkauksia ja päällekarkauksia, mutta joukossa olivat myös raiskaus ja murha. Eniten ongelmia aiheutti Uuden Amsterdamin sotilastukikohta, jonka miehistöstä yksi teloitettiin kapinaan kiihottamisesta. Hillitäkseen väkivaltaa Kieft kielsi alkoholin julkisen anniskelun.


title: Willem Kieft

text: Vuonna 1639 Kieft aloitti maakaupat intiaanien kanssa ja laajoja alueita Bronxista, Queensista ja Brooklynista. Osa Uuden Amsterdamin kauppiaista ja farmareista teki samoin ja uudisasutus laajeni siirtolaisten lisääntymisen myötä. Vuonna 1641 perustettiin kaksi tavernaa sekä valtiopäivätalo ja järjestettiin ensimmäiset vuosittaiset karjamarkkinat. Vuonna 1642 Long Islandin ja Manhattanin välille avattiin lauttayhteys. Saman vuoden aikana väestön määräksi laskettiin 800 siirtolaista, jotka puhuivat lähes 20 eri kieltä. Uudisasukkaiden joukosta noin puolet oli Hollannista ja loput olivat skandinaaveja, saksalaisia, afrikkalaisia ja brittejä.


title: Willem Kieft

text: Muiden siirtokuntien puristus oli Kieftille jatkuva huolen aihe. Delawareen asettuneen Uuden Ruotsin siirtokunnan ja yritti karkottaa pois väittämällä alueen kuuluvan Uusille Alankomaille. Connecticutin Uuden-Englannin kanssa Kieft onnistui korjaamaan suhteita, jotka hänen edeltäjänsä aikana olivat olleet huonot. Vuonna 1639 hän määräsi, että kaikkien Uusien Alankomaiden siirtokunnassa asuvien brittien oli vannottava uskollisuudenvala Hollannille. Seuraavana vuonna Kieft kieltäytyi ottamasta vastaan Uuden-Englannin pakolaisryhmiä, mutta suostui kaksi vuotta myöhemmin luovuttamaan maapalan Plymouthista paenneille englantilaisille pakolaisille.


title: Willem Kieft

text: Monista siirtokunnan sisällä tapahtuneista parannuksista huolimatta Kieft ei onnistunut saamaan alaistensa kannatusta. Uudisasukkaat valittivat hänen käytöksestään ja kunnioituksen puutteesta intiaaneja kohtaan. Kieft käytti intiaaneja ilmaistyövoimana rakennuksilla ja verotti Hudsonjoen molemmin puolen asuneita delawarejen ja wappingerien heimoja vaatimalla näiltä maissia ja wampumeja. Vastineeksi hän lupasi intiaaneille suojelua muita vihamielisiä heimoja vastaan.


title: Willem Kieft

text: Kieftin määräämä pakkovero sai intiaanit käyttäytymään levottomasti. Staten Islandin raritanit teurastivat luvatta joitakin hollantilaisten sikoja. Kieftin lähettämä rangastuspartio poltti kostoksi raritanien pellot ja Kieft lupasi erillisen tapporahan jokaisesta raritanin päästä. Tämä johti kostokierteeseen, jossa intiaanit surmasivat kaksi hollantilaista ja yhden englantilaisen maanviljelijän. Kahdentoista miehen neuvosto vaati Kieftiä rauhoittumaan, mutta hän ei kuunnellut neuvoja. Koko neuvosto lakkautettiin ja Kieft valitsi kaksi erikoisryhmää kostamaan intiaaneille näiden teot.


title: Willem Kieft

text: 23. helmikuuta 1643 Kieftin sotilaat tekivät yllätyshyökkäyksen Pavoniaan ja Corlear’s Hookiin ja teurastivat yli sata nukkuvaa intiaania. Suurin osa surmatuista oli naisia ja lapsia. Tapahtuma johti intiaanien kostoiskuun, jonka aikana Kieft joutui maksamaan 25 000 guldenia Connecticutin englantilaisille siirtolaisille näiden lähettäessä 150 miestä tukahduttamaan kapinaa. Kuvernööri Kieftin sotana tunnetussa kaksivuotisessa sodassa sai surmansa noin 1 600 intiaania.


title: Willem Kieft

text: Sota tuli kalliiksi Uusille Alankomaille ja suurin osa siirtokunnasta tuhoutui. Monet kauppiaat ja uudisraivaajat palasivat kotimaahansa. Hollannin Länsi-Intian kauppakomppanian (Netherland West Indian Company) hallitus erotti Kieftin virastaan 1646 ja hänet lähetettiin Hollantiin kuulusteltavaksi toimistaan sodan aikana. Kieftin paikalle lähetettiin Peter Stuyvesant, joka palveli Uusien Alankomaiden kuvernöörinä vuoteen 1664.


title: Willem Kieft

text: Syksyllä 1647 Kieftiä kuljettanut "Princess Amelia" harhautui Englannin kanaalista Walesin rannikolle ja Kieftin uskotaan hukkuneen muiden matkustajien joukossa. Myös hänen kaikki arkistonsa katosivat, joten Kieftin tarkka rooli sodankäynnin ajalta on jäänyt arvailujen varaan.


title: Willem Kieft

text: Kieft jäi henkilönä etäiseksi, mutta hänestä on annettu runsaasti kuvauksia. Yleisesti häntä pidettiin ylimielisenä ja epäluotettavana ja Uuden Amsterdamin virkailijat saivat selville, että hän teki laittomia maakauppoja ja sopimuksia. Lisäksi Kieftillä oli suuria vaikeuksia ymmärtää intiaanien outoa huumorintajua. Kun neuvotteluihin tulleet intiaanipäälliköt nauroivat, Kieft kuvitteli intiaanien pilkkaavan häntä. Monet uskoivat, että tämä kulttuurillinen eroavaisuus oli yhtenä syynä Kieftin tuntemaan vihaan intiaaneja kohtaan. Tähän käytäntöön muodostivat poikkeuksen irokeesien liittokunnan mohawkit, joihin Kieftin suhteet olivat ystävälliset.


title: Willem Kieft

text: Kieftin henkilökohtaisesta uskonnosta ei ole tarkkaa tietoa, mutta virkakautensa loppuvuosina hän lopetti kirkossakäymisen ja määräsi sotilaita järjestämään kovaäänisiä huvitilaisuuksia kirkonmenojen aikaan. Mahdollisena syynä Kieftin käytökseen pidetään Hollannin reformoidun kirkon pastoria Evarardus Bogardusta, joka tuomitsi hänen sodanmielisyytensä ja lisääntyneen alkoholinkäyttönsä.


title: René Malaise

text: René Edmond Malaise (29. syyskuuta 1892 – 1. heinäkuuta 1978) oli ruotsalainen entomologi, tutkimusmatkailija and taidekeräilijä. Hänet tunnetaan parheiten keksimästään hyönteispyydyksestä joka tunnetaankin nimellä Malaise-pyydys ja hänen systemaattisesta hyönteiskokoelmastaan.


title: René Malaise

text: Tutkimusmatkailijana Malaise otti osaa Kamtšatkan niemimaalle suuntautuvalle retkelle vuosien 1920-1922 välisenä aikana. Matkaseurueeseen kuuluivat myös Sten Bergman ja Eric Hultén. Kamtsatkalta lähdettyään ja erottuaan muista retkikunnan jäsenistä hän saapui Kamakuraan, Japaniin elokuussa 1923. Hän oli silminnäkijänä Japania koetelleessa suuressa maanjäristyksessä 31. elokuuta 1923. Toisen kerran hän matkasi takaisin Kamchatkan niemimaalle vuonna 1924 kihlattunsa toimittaja, kirjailija ja tutkimusmatkailija Ester Blenda Nordströmin kanssa. Matka kesti aina vuoten 1930 saakka. Hän meni naimisiin kihlattunsa Esterin kanssa elokuussa 1925. He erosivat vuonna 1929.


title: René Malaise

text: Vuonna 1933 Malaise meni naimisiin Ebba Söderhellin kanssa, joka toimi biologian ja uskonnon opettajana Tukholmassa.


title: René Malaise

text: Malaise lähti vuonna 1933 Pohjois-Burmaan tutkimusmatkalle vaimonsa kanssa. Matkalla hän kehitti ja rakensi hänet tunnetuksi tehneen Malaisen-pyydyksen vuonna 1934. Matkan aikana hän keräsi yli 100 000 hyönteistä, joista useat olivat tieteelle ennen tuntemattomia. Vuosina 1953-1958 hän johti Ruotsin luonnonhistoriallisen museon entomologian osastoa.


title: René Malaise

text:
Hän teki myös harharetken geologian tukimiseen julkaisemalla kirjan "Atlantis, en geologisk verklighet" ("Atlantis, geologinen tosiasia"). Kirjassa puolustettiin teoriaa, jonka mukaan uponnut Atlantiksen-manner olisi auttanut eliölajien siirtymistä mantereelta toiselle. Elämän ehtoopuolella hän omistautui keräämään taideteoksia. Kokoelmaansa kuului esim Rembrandtin maalauksia.
Youtube/Etnografiska museet: Kuvasarja Kamtšatkan niemimaan retkestä 1925-1930.


title: Renhuvud

text: Renhuvud on keskiaikainen suomalainen suku, jonka vaakuna oli poronpää. Suvun toinen nimi on Finne (= saamelainen).


title: Renhuvud

text: Suvun vanhin tunnettu jäsen on Sten Henriksson, joka oli alun perin raatimies Turussa. Hänet mainitaan 1447 ja 1450 alivoutina Hämeen linnassa. Hänet mainitaan voutina Norrbottenissa 1454 ja 1456 hän oli voutina Mustasaaressa. 2. lokakuuta 1455 hän sai vaakuna- ja rälssikirjeen kuningas Kaarle VIII Knuutinpoika Bondelta. Hän oli yhä elossa 21. joulukuuta 1490. Hän avioitui ennen vuotta 1456 Annan (Godeke Fincken (vanhempi suku Fincke) ja Catherine Nilsdotterin (Tavast) tytär) kanssa. Vaimo Anna kuoli ennen vuotta 1473, jolloin hänen vanhempansa perintöä jaettiin. Sten Henriksson avioitui uudestaan 10. elokuuta 1480 Anna Jakobsdotterin kanssa (Jeppe Kurkin (vanhempi dynastia) ja Karin Klasdotterin (Djäkn, Lydekasönernas suku) tytär.


title: Renhuvud

text: Sten Henrikssonin poika Henrik Stensson oli voutina Pohjois-Suomessa vuonna 1490 ja Hämeen linnassa vuonna 1498 ja vielä 1505. Kristian II:n käskystä hänet teloitettiin Turun linnassa tammikuussa 1522. Ennen 1.8.1503 hän avioitui Valborg Jakobsdotterin kanssa. Valborg oli Jeppe (Jakob) Perssonin (Ille) ja Martha Olofsdotterin (Tavast) tytär. Henrik Stenssonin lasten nimet eivät ole tiedossa.


title: Hans Engnestangen

text: Hans Engnestangen (28. maaliskuuta 1908 Brandbu – 9. toukokuuta 2003 Jevnaker) oli norjalainen pikaluistelija, jonka parhaat vuodet ajoittuivat 1930-luvulle päämatkoinaan 500 ja 1 500 metriä.


title: Hans Engnestangen

text: Uransa alkuvaiheessa 1920-luvulla Engnestangen edusti työläisurheiluliikettä ja osallistui Oslossa talvella 1928 järjestettyihin työläisurheilun talvikisoihin voittaen niin 500 kuin 1 500 metriä.


title: Hans Engnestangen

text: Parhaat kilpailuvuotensa Engnestangen edusti Hamar IL:ää ja muodosti aikansa kahden muun norjalaisen kansainvälisen tähden Ivar Ballangrudin ja Michael Staksrudin kanssa n.s. Hadeland-trion. Engnestangen heistä menestyi 500 ja 1 500 metrillä pitkien matkojen ollessa heikompia. Hän saavutti MM-kultaa yhteispisteissä kerran eli 1933 ja pronssia 1935. EM-kisoissa tuli kerran mitali eli vuonna 1937 hopeaa. Matkakohtaisia EM- ja MM-kisavoittoja 500 ja 1 500 metrillä tuli kaikkiaan kahdeksan. Usein hän vetäytyi viimeisenä luisteltavalta 10 000 metriltä, vaikka oli yhteispisteissä kolmen matkan jälkeen hyvissä asemissa.


title: Hans Engnestangen

text: Olympialaisiin Engnestangen osallistui kaksi kertaa. Vuoden 1932 Lake Placidin kisoissa hän ei päässyt yhteislähdöillä luistelluissa kisoissa loppukilpailuun millään matkalla. Seuraavissa Garmisch-Partenkirchenin kisoissa 1936 hänellä oli epäonnea 500 metrillä, jossa hän kaatui. 1 500 metrillä hän sijoittui sitten kahdeksanneksi.